Apabila penghormatan akhir kepada si mati disingkatkan akibat Covid-19

Bagi kebanyakan orang, kematian akibat dijangkiti Covid-19 mungkin merupakan hal yang terburuk terhadap mereka yang dijangkiti virus yang setakat ini meragut lebih daripada 2,200 nyawa di negara ini.Namun bagi ahli keluarga dan orang tersayang yang masih hidup, derita kesedihan itu tetap terus ditanggung.Siaw Chow Jin, seorang pengurus perkhidmatan pengurusan mayat dan pemakaman di Kuching, Sarawak berkata banyak perkara berubah sejak tercetusnya pandemik Covid-19 awal tahun lalu.Harinya dimulakan dengan menjawab beberapa panggilan telefon, baik daripada hospital atau terus daripada keluarga yang sedang berkabung atas kehilangan salah seorang ahlinya.Panggilan itu akan dijawab di pejabatnya di Kuil Peringatan Nirvana, sebidang tanah yang luas dan sunyi di mana Siaw menghabiskan sebahagian besar waktunya.Di kuil itu, dia akan mengawasi setiap proses pengurusan mayat, pemakaman dan upacara penghormatan bagi penganut Buddha.“Setelah mereka sahkan akan gunakan perkhidmatan kami, perancangan untuk pemakaman akan dijalankan,” katanya kepada MalaysiaNow.Kemudian, Siaw akan mengarahkan pegawainya untuk mengambil mayat dan membawanya ke rumah urus mayat di mana ia akan disimpan di dalam keranda sehingga tujuh hari.Tempoh itu juga bergantung kepada keinginan keluarga, selepas proses pembersihan mayat dan dipakaikan persalinan tradisional atau pakaian lain yang diminta keluarga si mati.Bagaimanapun, semua proses itu adalah rutin biasa sebelum wabak melanda negara.Kini, pandemik menyebabkan kesemua rutin itu terjejas, mulai daripada penggunaan rumah pengurusan mayat, bilik mayat sehingga pekerjaan khusus pekerja pengurusan.Perkara awal yang terpaksa dipatuhi pasukan Siaw ketika ini adalah mesti mengambil langkah berjaga-jaga bagi membendung penularan Covid-19.“Kami menerima lebih banyak panggilan kecemasan dari hospital,” katanya.“Ia bermakna lebih banyak kerja sanitasi kawasan dan disinfeksi kuman perlu dilakukan di rumah pengurusan mayat.”Walaupun perkhidmatan disediakan untuk pemakaman dan pembakaran mayat, mereka bagaimanapun menasihati ahli keluarga untuk membakar mayat.“Kami perlu menjimatkan ruang dan mempertimbangkan keselamatan kakitangan kami,” katanya sambil menambah semua perkara berkenaan pengurusan mayat mesti dilakukan dalam masa 24 jam.“Bagi kami, pembakaran mayat adalah pilihan terbaik buat masa ini kerana kami perlu menjimatkan ruang. Kami juga harus mengehadkan waktu untuk upacara pengebumian.”Ketika pandemik, SOP tidak membenarkan pengurus mayat menyolek si mati.Sebelum pandemik, upacara penghormatan boleh mengambil masa selama beberapa jam atau bahkan berhari-hari bergantung kepada agama si mati.Namun dalam suasana pandemik, ahli keluarga hanya diberi masa selama 10 minit sahaja.“Hanya ahli keluarga terdekat yang dibenarkan hadir,” tambah Siaw.Jumlah kini dibataskan kepada 20 orang bagi mengelakkan orang ramai menunggu lama di premis selepas pengebumian selesai.Pasukan ini juga menghadapi kekurangan bekas pembakaran dan peralatan pelindung diri yang mesti mereka pakai sebagai langkah berjaga-jaga bagi mengelakkan jangkitan Covid-19.Pandemik juga mengubah beban kerja dan ruang lingkup tugas mereka.Mereka kini terpaksa bekerja lebih lapan jam sehari, terutama ketika bilik pembakaran mayat dipenuhi abu.Bahkan dalam beberapa kes, pekerjaan mereka tidak lagi terhad kepada ruang lingkup kerja sebelum ini.Biasanya, Kaka Tay Siaw bertugas melakukan solekan untuk si mati.Namun, ketika ini lelaki itu mesti membantu kerja pembakaran mayat.Dia dan rakan-rakannya yang lain diminta untuk membantu melakukan pemeriksaan suhu di pintu masuk ketika pengunjung dan ahli keluarga tiba.“Mereka yang mati akibat Covid-19, ahli keluarga mereka tidak dibenarkan membawa jenazah pulang,” kata Kaka, yang bekerja di pusat Nirvana selama enam tahun kepada MalaysiaNow.“Walaupun orang itu meninggal dunia, bakteria (dalam mayat) mungkin masih aktif. Semua kerja persiapan dikendalikan pihak hospital.”Baginya, cabaran paling besar adalah m tidak dibenarkan menyolek mayat yang meninggal dunia akibat Covid-19.“Kami tidak diizinkan melakukan solekan kerana bakteria mungkin boleh terjangkit ke tangan atau pakaian kami, dan ketika kami pulang, ia mungkin menjangkiti orang lain,” katanya.Sebagai seseorang yang menghabiskan masa bertahun-tahun memberikan penghormatan terakhir untuk si mati, dia berkata melihat mangsa Covid-19 tanpa solekan atau tidak mengenakan pakaian tradisional adalah satu perkara yang menyedihkan.Siaw berkata kehadiran yang dibataskan ketika pemakaman selain upacara pendek mungkin menyukarkan sebilangan anggota keluarga untuk menerima kehilangan.Dia terkenang sebuah kes di mana seorang lelaki Indonesia yang datang ke Malaysia untuk mendapatkan rawatan perubatan meninggal dunia kerana Covid-19.“Keluarga itu ingin mengadakan upacara pengebumian tradisional. Kami memerlukan masa untuk berkomunikasi dengan mereka dan terpaksa jalani proses pembakaran mayat.“Kami memahami kesukaran mereka,” tambahnya.“Sukar bagi mereka untuk menerima kenyataan tersebut kerana tidak dapat meluangkan lebih banyak masa untuk upacara penghormatan terakhir dan meratapi si mati seperti biasa.”


Pelakon legenda Abu Bakar Omar hembus nafas terakhir di Kedah

Pelakon veteran kelahiran Kedah, Abu Bakar Omar meninggal dunia di Kedah Medical Centre (KMC) pada 9.04 pagi tadi.Berita kematian Abu Bakar yang berusia 72 tahun itu disahkan anak keduanya, Mohd Zainuddin, 46, ketika dihubungi hari ini.Mohd Zainuddin berkata bapanya dibawa ke KMC selepas waktu berbuka puasa semalam, berikutan keadaannya jelas keletihan dan lemah sejak dua hari lepas.“Arwah sebelum ini tidak menghidap sebarang penyakit, tetapi dalam dua hari ini dia letih, jadi ahli keluarga bawa dia ke hospital. Masa itu, walaupun kelihatan letih dia masih boleh bersembang seperti biasa,” katanya.Beliau berkata pemeriksaan doktor mendapati jantung bapanya itu bengkak dan arwah kemudiannya dibawa masuk ke Unit Rawatan Rapi (ICU), sebelum dimaklumkan bahawa keadaannya bertambah kritikal pada lewat malam.“Jenazah akan dibawa ke rumahnya di Jalan Bukit Nyamuk, Kuala Nerang dan solat jenazah akan berlangsung di Masjid Al-Ghufran, Alor Setar sebelum disemadikan di Tanah Perkuburan Islam Akar Peluru selepas solat Asar,” katanya.


Mahkamah terima sebahagian besar pernyataan saksi kes rasuah Zahid

Mahkamah Tinggi Kuala Lumpur hari ini menerima sebahagian besar pernyataan saksi bekas setiausaha akhbar Ahmad Zahid Hamidi dalam perbicaraan rasuah bekas timbalan perdana menteri itu melibatkan dana Yayasan Akalbudi (YAB).
Hakim Collin Lawrence Sequerah bagaimanapun berkata mahkamah membenarkan bantahan pihak pendakwaan pada tiga perenggan iaitu; baris terakhir dalam perenggan 17 dan 22, dan keseluruhan perenggan 18 supaya dikeluarkan daripada pernyataan saksi Mejar Jeneral Fadzlette Othman Merican Idris Merican, yang merupakan saksi pembelaan kedua.
“Saya dapati selebihnya, (perenggan) 16 hingga 30 (pernyataan saksi) berkaitan dengan fakta secara langsung dalam isu yang menjadi teras kes pembelaan dan oleh itu bukan perkara kolateral yang tertakluk di bawah Seksyen 153 Akta Keterangan 1950.
“Berhubung perenggan 16 dan 17, saya bersetuju dengan pembelaan bahawa perkara yang terkandung adalah pengenalan naratif tentang bagaimana saksi pembelaan (Fadzlette) mengenali saksi ke-90 pendakwaan, bekas setiausaha eksekutif Zahid, Mejar Mazlina Mazlan @ Ramly,” kata beliau.
Pada 19 September, pihak pendakwaan membantah sebahagian pernyataan saksi Fadzlette atas alasan ia tidak relevan dan tidak boleh diterima.


Presiden Switzerland tentang eksport senjata ke Ukraine, ambil sikap berkecuali

Switzerland kekal menentang eksport senjata ke Ukraine, kata Alain Berset, presiden negara yang terkenal dengan sikap neutral itu  pada Selasa di luar mesyuarat di Pertubuhan Bangsa-bangsa Bersatu (PBB).
Switzerland melarang mengeksport semula senjata Switzerland ke negara-negara yang berperang, tetapi isu sikap berkecuali negara itu menjadi perdebatan sejak pencerobohan besar-besaran Rusia ke atas Ukraine lebih setahun lalu.
"Perbincangan mengenai eksport senjata... sementara kami ada rangka kerja undang-undang (kami) di Switzerland, ia tidak mungkin dilaksanakan," kata Berset, yang kini memegang jawatan presiden bergilir untuk setahun, kepada pemberita.
“Bagi kerajaan dan Majlis Persekutuan, kami perlu dan mahu kekalkan rangka kerja undang-undang ini dan bekerja dalam rangka kerja undang-undang ini,” katanya.
Kenyataannya dibuat selepas Berlin pada Februari meminta pengeluar senjata Jerman Rheinmetall dibenarkan untuk memperoleh kereta kebal Swiss Leopard lama, menjamin ia tidak akan dipindahkan ke Ukraine.
Walaupun negara kaya itu, yang bukan ahli Kesatuan Eropah (EU), mengikut telunjuk blok itu mengenai sekatan yang menyasarkan Moscow, ia setakat ini menunjukkan kurang fleksibiliti terhadap neutraliti tenteranya.
"Sekatan ini, ia benar-benar serasi dengan neutraliti," kata Berset dalam bahasa Inggeris.
Walaupun mendapat tekanan daripada Kyiv dan sekutunya, Switzerland setakat ini enggan membenarkan negara yang memegang senjata buatan Switzerland mengeksport semula ke Ukraine yang dilanda perang, dan setakat kini menolak permintaan Jerman, Sepanyol dan Denmark.
Beberapa inisiatif sedang dijalankan di parlimen ke arah melonggarkan peraturan eksport semula, tetapi sebarang keputusan mungkin mengambil masa beberapa bulan lagi.
Berset, yang bertemu di New York dengan ketua PBB Antonio Guterres sejurus sebelum setiausaha agung berangkat ke Ukraine, menyatakan yang parlimen Switzerland "ada banyak kemungkinan untuk mengubah undang-undang."
"Jika parlimen bersetuju untuk tukar rangka kerja undang-undang ini, maka kami akan berusaha dalam konteks rangka kerja undang-undang baharu ini, tetapi kami juga akan mengambil masa," katanya.
Beliau turut menekankan "tidak mungkin untuk membuat pengecualian kepada rangka kerja undang-undang."


SPR akan keluarkan SOP baru pilihan raya dalam masa terdekat, kata pengerusi

Suruhanjaya Pilihan Raya (SPR) akan menampilkan prosedur operasi standard (SOP) yang baru berkaitan pilihan raya dalam masa terdekat selaras dengan peningkatan kes Covid-19 dalam negara sejak kebelakangan ini.Pengerusi SPR Abdul Ghani Salleh berkata SOP itu turut akan mengambil kira tiga syor yang dikemukakan Kementerian Kesihatan, yakni tidak boleh merentas negeri; sempadan negeri atau daerah, tiada perhimpunan ramai bagi melaksanakan kempen; dan tiada lawatan dari rumah ke rumah.Antaranya ialah tiada lagi kempen secara bersemuka; dan ziarah calon atau penyokong parti ke rumah-rumah serta tinjauan mesra tidak lagi dibenarkan.“Kita sudah ada SOP yang baru, nanti akan dimaklumkan. Pandangan yang baik juga kita akan timbang untuk diterima,” katanya kepada Bernama TV ketika dihubungi di Kuala Lumpur, hari ini.Ghani berkata terdapat beberapa penambahan baru yang lebih ketat, yang akan dijelaskan nanti seperti kempen melalui media sosial.Bagaimanapun, SOP sedia ada masih diguna pakai selaras dengan Garis Panduan Pencegahan Covid-19 Bagi Pelaksanaan Pilihan Raya yang disediakan SPR.Sebelum ini, SPR menetapkan beberapa garis panduan terbaru bagi Pilihan Raya Kecil (PRK) Parlimen Batu Sapi yang akan diadakan pada 5 Disember ini.Antaranya ialah tiada lagi kempen secara bersemuka; dan ziarah calon atau penyokong parti ke rumah-rumah serta tinjauan mesra tidak lagi dibenarkan.Malah bagi penambahbaikan aktiviti berkempen, SPR mencadangkan calon atau parti hanya dibenarkan membuka satu bilik gerakan sahaja.Semalam, Ketua Pengarah Kementerian Kesihatan Dr Noor Hisham Abdullah mencadangkan sebarang pilihan raya tidak diadakan pada masa ini.Bagaimanapun, memandangkan tiada kuasa yang boleh menghalang pilihan raya untuk dibatalkan, beliau mengesyorkan tiga prinsip diikuti sepenuhnya sebagai syarat sebelum sesuatu pilihan raya itu diadakan.


Zahid Hamidi perlu segera lapor polis, kata Ismail Sabri

Presiden Umno Ahmad Zahid Hamidi, perlu segera membuat laporan polis berhubung dakwaan isu rakaman audio perbualan antara beliau dan Presiden PKR Anwar Ibrahim, bagi mengelak sebarang spekulasi yang mungkin timbul daripada perkara berkenaan.Naib Presiden Umno Ismail Sabri Yaakob berkata, ahli parti di peringkat akar umbi dilihat masih keliru dengan isu berkenaan, yang dilihat boleh memberi imej negatif kepada Umno.“Kalau percepat laporan polis ia akan memadam kesangsian (dalam kalangan ahli akar umbi) kerana sekarang ada ahli yang kata ya (ia berlaku), ada ahli yang kata tidak. Kalau dah keluar dapatan (tulen atau tidak audio), tiada lagi isu berkaitan audio (selepas ini),” katanya ketika ditemui pemberita selepas merasmikan Program Bangkit 15 di Melaka, semalam.Baru-baru ini, satu rakaman audio perbualan antara dua individu dengan suara menyamai Zahid dan Anwar, yang didakwa berlaku selepas Perhimpunan Agung Umno, tersebar di sosial media.Ditanya mengenai gesaan segelintir pihak dalam Umno yang mahu Zahid berundur daripada jawatan nombor satu parti berkenaan, Ismail Sabri berkata setiap ahli berhak untuk mengeluarkan pandangan masing-masing.“Setiap ahli berhak untuk mengeluarkan pandangan masing-masing dan kita tak pernah halang ahli daripada bersuara. Dari dahulu lagi ahli bersuara. Apa pandangan mereka kita perlu dengar dan kita tak pernah tutup mulut sesiapa untuk bersuara,” katanya.Ketua polis negara semalam menasihatkan kedua-dua pemimpin tersebut untuk membuat laporan polis berhubung rakaman audio perbulan itu, sekiranya benar diri mereka difitnah.


Umno jadi ‘melukut di tepi gantang’ DAP

Jajaran politik baru yang melibatkan kerjasama politik, Umno dan Pakatan Harapan (PH) ,  sudah hampir pasti menjadi kenyataan melihat kepada perkembangan politik semasa hari ini. Segelintir ahli-ahli Parlimen Umno sudah mengumumkan menarik balik sokongan kepada kerajaan Perikatan Nasional (PN) yang akan menyaksikan kerajaan sekarang mungkin kehilangan sokongan majoriti di Dewan Rakyat.Ahli-ahli Parlimen Umno yang setia kepada presiden parti Ahmad Zahid Hamidi dan bekas perdana menteri Najib Razak dijangka memberi sokongan kepada PH bagi membolehkan sebuah kerajaan baru dibentuk, sesuatu yang telah lama dinanti-nantikan kedua-dua mereka.Beberapa rentetan peristiwa menuju ke arah pembentukan kerajaan baru ini sudah bermula sejak tahun lalu dengan Zahid dan Najib mengutus  surat menyokong Anwar sebagai perdana menteri kepada Istana Negara dan audio perbualan antara Anwar dan Zahid yang menyokong ketetapan dibuat dalam Perhimpunan Agung Umno yang tular dalam media sosial.Pembentukan kerajaan baru ini juga akan menyaksikan ketua pembangkang Anwar Ibrahim dilantik sebagai perdana menteri manakala bekas menteri-menteri Kabinet seperti Setiausaha Agung DAP Lim Guan Eng kembali memegang jawatan masing-masing.Kedudukan Zahid dan Najib bagaimanapun tidak dapat dipastikan dalam Kabinet baru ini. Nasib mereka hanya akan ditentukan oleh persetujuan tiga parti komponen PH iaitu PKR, DAP dan Amanah yang menyumbang jumlah kerusi terbesar dalam jajaran politik baru itu.Kerjasama dalam jajaran politik baru melibatkan parti PKR, DAP dan Umno itu semakin kencang kedengaran akhir-akhir ini malah sudah mula dibincangkan secara terbuka.  Kalau dahulu, para pemimpin ketiga-tiga parti yang mencetuskan idea ini cukup berahsia dan berhati-hati apabila bercakap perkara ini, sekarang tidak lagi.Terbaru, Setiausaha Agung PKR Saifuddin Nasution dalam satu wawancara dengan sebuah akhbar mingguan tidak menolak kemungkinan segelintir ahli-ahli Umno yang menarik diri daripada menyokong PN akan menyertai PH bagi membentuk kerajaan baru dengan majoriti mudah.Menurut Saifuddin, meskipun setakat ini belum ada usaha ke arah itu, gabungan tersebut tidak mustahil berlaku mengambil kira dasar kedua-dua parti itu dan bukan sentimen kebencian semata-mata. PKR dan Umno menurut beliau pada hakikatnya berkongsi dasar yang sama iaitu memelihara kepentingan Melayu dan Islam. Sekali gus kata Saifuddin, pendirian “No Anwar, No DAP” yang dipegang Umno hanyalah sentimen semata-mata dan bukan dasar parti.Beliau juga tidak percaya “No Anwar, No DAP” itu satu dasar parti kerana terdapat perbezaan antara dasar dengan sentimen yang mana dasar itu kekal manakala sentimen pula tidak kekal dan boleh hilang.Lagi pun menurut Saifuddin, PH dan Umno mempunyai banyak persamaan dasar antaranya Umno dan PH mengiktiraf agama Islam  sebagai agama Persekutuan, mengakui peranan Raja-raja Melayu, kedudukan Melayu dan hak bumiputera lain, bahasa Melayu sebagai bahasa Kebangsaan dan perkara-perkara ini boleh menjadi titik pertemuan kedua-dua parti.Saifuddin mengambil contoh bagaimana penggabungan Umno dan Pas yang dilihat mustahil boleh berlaku atas nama Muafakat Nasional.Walaupun Saifuddin mendakwa kedua-dua parti tersebut mempunyai banyak persamaan dasar, Umno dijangka menjadi menjadi komponen paling kecil dan lemah dalam gabungan dan kerjasama politik ini. Matlamat Umno untuk menjatuhkan kerajaan PN mungkin berjaya tetapi matlamat untuk mengetuai dan menjadi dominan dalam jajaran baru itu sangat mustahil apatah lagi untuk Zahid dilantik sebagai perdana menteri.PKR dan DAP tidak akan sesekali menyerahkan jawatan-jawatan penting kepada Umno kerana parti itu sudah menjadi parti minoriti. Parti minoriti hanya mengharapkan belas ihsan daripada “abang-abang besar. ”Lagipun PH mahu kembali ke Putrajaya bagi menyelesaikan banyak agenda tertunggak. Mereka sempat merasa nikmat duduk di atas takhta selama 22 bulan sahaja. Jika para pemimpin Umno daripada kategori kluster mahkamah merasakan mereka akan terselamat daripada dihumban ke dalam penjara dengan menyertai gabungan baru ni, mereka silap besar. DAP terutamanya tidak akan bertolak ansur dengan ahli-ahli Umno daripada kluster ini.Walaupun sudah bergabung nanti, DAP tidak akan memberi laluan mudah kepada Zahid dan Najib dalam apa juga kedudukan mengambil kira kebencian tidak bertepi DAP kepada Umno selama ini. Umno akan kekal menjadi melukut di tepi gantang dalam gabungan kerajaan jajaran baru ini!Saladin Hassan Salih adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Balu Nik Aziz tak restu anak tanding PRU bawah PKR

Tuan Sabariah Tuan Ishak yang merupakan balu kepada pemimpin PAS Nik Abdul Aziz Nik Mat berkata beliau tidak merestui keputusan anak keduanya, Nik Omar Nik Abdul Aziz yang bertanding di bawah tiket PKR.
Dalam sebuah hantaran Facebook rasmi PAS, Tuan Sabariah berkata beliau dan suaminya mendidik anak-anak mereka supaya istiqamah dengan parti Islam itu.
"Saya tidak pernah merestui mana-mana anak saya bertanding dalam mana-mana pilihan raya kecuali di atas tiket PAS.
"Almarhum Tuan Guru dan saya telah mendidik anak-anak kami semenjak dari kecil lagi agar kekal Istiqamah dengan perjuangan Islam bersama parti PAS," katanya dalam kenyataan tersebut.
Pada 26 Oktober lalu, Nik Omar diumumkan sebagai calon PKR bagi Pilihan Raya Umum ke-15, bagaimanapun beliau tidak secara jelas memberikan jawapan sama ada beliau telah meninggalkan Amanah.
"Yang penting kita dalam satu PH.
“Keberadaan di sini untuk komitmen tentang konsisten untuk bawa kerajaan yang berpaksi kepada keadilan," katanya.
Pada pilihan raya umum 2018, Tuan Sabariah turut menentang keputusan Nik Omar untuk bertanding di DUN Chempaka menggunakan tiket parti serpihan PAS, Amanah.
Beliau turut berkempen untuk calon PAS Ahmad Fathan Mahmood yang menentang anaknya di DUN itu.
Nik Omar kalah dalam pertandingan tiga penjuru, di mana Fathan memenangi kerusi tersebut dengan majoriti 3,474 undi.
Pada pilihan raya umum kali ini, Nik Omar akan bertanding di Parlimen Pasir Salak dalam pertandingan empat penjuru melawan calon Barisan Nasional Khairul Azwan Harun, Jamaluddin Yahya dari Perikatan Nasional dan calon Pejuang Zairol Hizam Zakaria.


Paras sungai tahap bahaya di 5 negeri

Penduduk di lima negeri iaitu Pahang, Selangor, Johor, Negeri Sembilan dan Melaka dinasihatkan sentiasa berwaspada serta mematuhi arahan pihak berkuasa berikutan paras air di beberapa sungai di negeri-negeri tersebut masih di tahap bahaya.Jabatan Pengairan dan Saliran (JPS) dalam kenyataan hari ini memaklumkan di Pahang, paras air Sungai Serting di Jambatan Padang Gudang di Bera, Stesen Paya Gintong di Jerantut dan Sungai Pahang, Kuala Krau di Temerloh berada pada tahap bahaya dengan trend menaik. Sungai lain iaitu Sungai Pukin di Rompin, Stesen Jambatan Chegar Perah di Lipis dan Sungai Luit, Kampung Subuh di Maran juga masih berada tahap bahaya namun dengan trend menurun.Menurut JPS, di Selangor, Sungai Langat di Bukit Changgang, Kuala Langat, juga berada pada tahap bahaya tetapi dengan trend menurun.Di Johor, dua sungai di Segamat iaitu Sungai Lenik di Ladang Chaah dan Sungai Segamat di Bandar Segamat mencatat tahap bahaya dengan trend menaik manakala Sungai Tangkak di Kampung Seri Makmur, Tangkak berada tahap bahaya dengan tidak menunjukkan perubahan.JPS memaklumkan di Negeri Sembilan, Sungai Muar di Pekan Rompin, Jempol dan Sungai Muar di Kampung Berembang, Kuala Pilah berada dalam trend menurun walaupun masih tahap bahaya.Di Melaka, Sungai Melaka di Melaka Pindah, Alor Gajah mencatat tahap bahaya tetapi dengan trend menurun, sungai sama di Batu Hampar, Melaka Tengah mencatat tahap bahaya dengan trend menaik manakala Sungai Kesang di Telok Rimba, Jasin pula mencatat tahap bahaya dengan tidak menunjukkan perubahan. Jabatan Mineral dan Geosains turut memaklumkan terdapat penambahan kawasan tanah runtuh hari ini melibatkan tujuh kawasan di Sabah, enam di Negeri Sembilan dan satu di Johor menjadikan jumlah kumulatif setakat hari ini sebanyak 243 kejadian di sembilan negeri termasuk Selangor, Kuala Lumpur, Melaka, Pahang, Terengganu dan Sarawak. Kawasan baharu berlaku tanah runtuh di Sabah ialah Kampung Sagaliud Seberang di Jalan Sagaliud dan Kampung Warisan di Jalan Bukit Garam; Jalan Bongkud, Jalan Stadium, Jalan Tambunan-Ranau dan Jalan Timbau-Melinsau, Ranau serta Jalan Nangoh Paitan di Kanibongan.Di Negeri Sembilan, tanah runtuh berlaku di Jalan Seremban-Port Dickson, Jalan Karak-Tampin dan Jalan Talang Ulu, Kampung Lubuk Kadam, Tanjung Ipoh serta tiga kawasan perumahan di Taman Desa Permai dan Kampung Jeram di Tampin dan Gemas. Kawasan berlaku tanah runtuh di Johor pula ialah Taman Bukit Pelali di Pengerang yang menjejaskan kawasan perumahan.


Vaksinasi petugas media bermula Rabu ini

Para petugas media yang berdaftar dalam Program Imunisasi Covid-19 Kebangsaan akan mula menerima suntikan dos pertama vaksin Covid-19 Rabu ini, kata Menteri Penyelaras Program Imunisasi Covid-19 Kebangsaan Khairy Jamaluddin.Beliau berkata janji temu bagi tujuan vaksinasi itu akan mula diterima oleh petugas media hari ini.“Ada dalam kalangan mereka mula menerima tarikh janji temu vaksin hari ini. Jadi, suntikan itu akan mula dilaksana pada Rabu.“Jumlah penerima vaksin dalam kalangan petugas media bagaimanapun belum diputuskan lagi dan kami masih menelitinya,” katanya kepada pemberita selepas melawat Pusat Pemberian Vaksin (PPV) di Pusat Konvensyen Kuala Lumpur (KLCC) hari ini.Bulan lepas, Khairy dilapor berkata lebih 5,000 petugas media menerima tarikh janji temu untuk divaksinasi, mulai Jun.Sementara itu, Khairy yang juga menteri sains, teknologi dan inovasi berkata operasi hari pertama PPV KLCC hari ini berjalan lancar.“Daripada segi operasi, saya lihat ia tersusun dan rata-rata penerima vaksin dalam kalangan warga emas yang hadir juga berpuas hati dengan kelancaran operasi PPV di sini.“Kami juga akan melihat kemungkinan untuk menggandakan jumlah penerima vaksin dari semasa ke semasa di PPV ini, mungkin antara 10,000 hingga 15,000 orang namun ia bergantung kepada kelancaran program vaksinasi di PPV ini,” katanya.Ditanya mengenai isu terdapat segelintir warga emas yang dikatakan enggan menerima suntikan vaksin Covid-19 AstraZeneca, Khairy berkata pihaknya menyarankan agar golongan itu tidak memilih jenis vaksin.“Untuk yang tidak hadir pada janji temu ditetapkan, mereka akan mendapat janji temu lain namun perlu diingatkan mereka masih tidak boleh memilih vaksin misalnya mahukan Pfizer. Kami tak boleh menjanjikannya. Jadi nasihat saya, supaya ambillah sebarang jenis vaksin yang ditawarkan,” katanya.


Pengguna media sosial selar penerbit dakwa pawagam sabotaj filem Anwar

Pembikin dan penerbit Anwar: The Untold Story menerima kritikan hebat di sosial media selepas dakwaan segelintir pihak cuba mensabotaj tayangan filem tentang Perdana Menteri Anwar Ibrahim itu.
Ini susulan kenyataan pihak produksi yang menyatakan selepas berjaya mencatat kutipan RM1 juta pada hari pertama tayangan Khamis lalu, namun jumlah kutipan tidak memenuhi sasaran apabila filem terbitan Yusrych Global Sdn Bhd dan edaran oleh DMY Creation seperti tidak mendapat slot tayangan seperti permintaan ramai.
Pengguna Facebook menggunakan ruangan komen menolak dakwaan wujud unsur sabotaj terhadap filem itu dengan mengatakan ianya satu petunjuk ia sememangnya tidak mendapat sambutan dari kalangan penonton.
Rata-rata mereka mengatakan tayangan filem yang memaparkan perjalanan politik Anwar sudah pasti mendapat rebutan setiap pawagam sekiranya boleh mendatangkan keuntungan.
"Sebenarnya tiada siapa yang mahu diperbodohkan dengan membuang masa menonton filem yang tidak berkualiti dan tangkap muat.
"Rakyat Malaysia hari ini sudah cerdik dan tahu menilai mana yang terbaik dan lebih menghiburkan," tulis Wan Zulkifli Abu Bakar di ruangan komen Facebook portal pro Pakatan Harapan (PH) Malaysiakini.
"Rugi jika buka banyak slot pun tapi pawagam kosong.
"Tauke pawagam nak filem yang boleh mendatangkan keuntungan," tulis Rusliah Ahmad.
Filem arahan pengarah dari Indonesia, Viva Westi itu antaranya dibintangi Farid Kamil yang membawa watak Anwar  dan pelakom Indonesia, Acha Septriasa sebagai isterinya, Dr Wan Azizah Wan Ismail.
Filem yang membabitkan kos RM10 juta  menjalani penggambaran kebanyakannya di Indonesia.
Semakan di media sosial juga mendapati terdapat komen yang mengandungi kritikan sama di laman rasmi akhbar tempatan, Berita Harian Online dengan ramai mencabar pihak produksi membuktikan dakwaan tersebut yang disifatkan tidak adil kepada industri pawagam negara.
"Nak ajak protes lagi ke? Kali ni depan TGV dan GSC," kata Azhar Alfifilani.
"Kalau betul tuduhan itu bawa ke muka pengadilan dan gantung lesen.
“Jangan cakap sahaja," tulis Zul Azmi Ali.
Sebelum ini MalaysiaNow melaporkan ribuan tiket percuma ditawarkan di media sosial untuk menarik orang ramai memenuhi pawagam di seluruh negara bagi menonton filem tersebut yang ditayangkan menjelang pilihan raya di enam negeri tahun ini.
Menteri Komunikasi dan Digitial Fahmi Fadzil pernah menyeru orang ramai menonton filem tersebut yang ditayangkan di pawagam seluruh negara sejak 18 Mei lalu.
Filem berlatarkan tempoh antara 1993 dan 1998 itu, menceritakan mengenai perjalanan hidup Anwar sebagai timbalan perdana menteri dan menteri kewangan dan selepas dipecat daripada pentadbiran kerajaan Dr Mahathir Mohamad.


Bekas pengarah UKSB nafi beri keterangan bohong dalam perbicaraan kes rasuah Zahid

Bekas pengarah Ultra Kirana Sdn Bhd (UKSB) hari ini menafikan beliau berbohong dan tidak jujur ketika memberi keterangan pada perbicaraan kes rasuah Ahmad Zahid Hamidi di Mahkamah Tinggi Shah Alam.Wan Quoris Shah Wan Abdul Ghani, 42, juga tidak bersetuju dengan cadangan peguam Hisyam Teh Poh Teik yang mewakili bekas timbalan perdana menteri itu bahawa beliau tidak memberi wang kepada Zahid.Semalam Wan Quoris dalam keterangannya berkata Zahid menerima sumbangan (wang) dari syarikat itu antara 2014 dan 2018.Bantuan kewangan yang diberikannya kepada Zahid bertujuan mengukuhkan kedudukan UKSB sebagai kontraktor Kementerian Dalam Negeri (KDN).Terdahulu saksi pendakwaan ke-16 itu juga tidak bersetuju dengan cadangan Hisyam bahawa beliau dan bekas pengarah UKSB Harry Lee Vui Khun serta bekas pengurus pentadbiran UKSB David Tan telah melakukan konspirasi atas kesalahan rasuah, pengubahan wang haram dan pecah amanah.Beliau turut tidak bersetuju dengan cadangan peguam Ahmad Zaidi Zainal bahawa wang yang dikatakan telah dibayar kepada presiden Umno itu sebenarnya telah diambil dan digunakan oleh mereka bertiga.Zaidi: Dan sebab itulah kamu boleh hidup mewah dengan memiliki satu banglo di Putrajaya, semi-D di Cyberjaya dan satu apartment mewah di Pavilion Residence serta juga pelbagai kenderaan mewah yang lain bernilai lebih kurang RM2 juta lebih?Wan Quoris: Saya tak setuju.Semasa pemeriksaan semula oleh timbalan pendakwa raya Wan Shaharuddin Wan Ladin, Wan Quoris berkata dengan pendapatan RM100,000 sebulan, beliau mampu membeli beberapa hartanah dan kenderaan mewah bernilai RM8 juta.Beliau berkata gaji permulaannya dengan UKSB adalah RM10,000 sebulan pada 2013, sebelum meningkat kepada RM30,000 dan berakhir dengan RM100,000 pada 2018.Zahid, 69, berdepan 33 pertuduhan menerima suapan berjumlah S$13.56 juta dari UKSB untuk dirinya selaku menteri dalam negeri bagi melanjutkan kontrak syarikat itu sebagai pengendali perkhidmatan OSC di China dan sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, beliau didakwa telah mendapatkan untuk dirinya wang tunai S$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa bersambung Khamis ini.


Bekalan air dijangka mula disalurkan esok pagi, kata Air Selangor

Bekalan air dijangka mula disalurkan kepada pengguna pada 8 pagi esok (20 Oktober) selepas operasi rawatan air di Loji Rawatan Air (LRA) Sungai Selangor Fasa 1, 2, 3 dan Rantau Panjang bermula 6 petang tadi.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata empat loji berkenaan akan memaksimakan pengeluaran dan memenuhi paip-paip utama dan kolam terminal.“Air Selangor menyediakan pelan pemulihan bekalan air untuk 1,292 kawasan yang terjejas dengan gangguan bekalan air tidak berjadual di Wilayah Petaling, Gombak, Klang/Shah Alam, Kuala Lumpur, Kuala Selangor, Kuala Langat dan Hulu Selangor,” katanya dalam kenyataan hari ini.Jadual pelan pemulihan itu dibahagikan kepada tiga kumpulan utama mengikut wilayah iaitu Kumpulan Satu (bekalan air dijangka pulih sepenuhnya pada 8 pagi, 21 Okt); Kumpulan Dua (dijangka pulih sepenuhnya pada 8 pagi, 22 Okt) dan Kumpulan Tiga (dijangka pulih sepenuhnya pada 8 pagi, 23 Okt).“Air Selangor memohon kerjasama pengguna agar menggunakan air secara berhemat bagi memastikan proses pemulihan di semua kawasan terjejas berjalan lancar dan mengikut jadual pelan pemulihan bekalan air,” katanya.Elina memaklumkan setakat ini, Air Selangor menggerakkan 91 lori tangki air ke premis-premis kritikal seperti hospital dan pusat dialisis yang terjejas.Beliau berkata pengguna juga boleh mendapatkan bantuan bekalan air melalui 21 pili awam, dan 34 tangki statik di 17 Pusat Khidmat Setempat (PKS) yang disediakan untuk kemudahan pengguna semasa tempoh pemulihan bekalan air.“Pengguna dinasihatkan mematuhi garis panduan Perintah Kawalan Pergerakan Bersyarat (PKPB) semasa mengambil bekalan air daripada lori tangki, pili awam dan PKS.“Air Selangor akan memaklumkan status pemulihan bekalan air dari semasa ke semasa menerusi semua medium komunikasi rasmi kami iaitu aplikasi Air Selangor, Twitter, Facebook dan Instagram Air Selangor serta laman sesawang www.airselangor.com,” katanya.


Rundingan kerusi dengan Umno ditangguh, bukan dihenti, kata Hadi

Rundingan mengenai pembahagian kerusi bagi Pilihan Raya Umum ke-15 (PRU15) dengan Umno bukan dihentikan tetapi ditangguh, kata Presiden PAS Abdul Hadi Awang.Beliau berkata PAS buat masa ini hanya membincangkan perkara berkenaan dengan Bersatu.Abdul Hadi berkata Umno perlu mempunyai hala tuju jelas dan menyelesaikan kemelut dalamannya terlebih dahulu sebelum rundingan mengenai pembahagian kerusi PRU15 diteruskan.“Ia (rundingan pembahagian kerusi) masih di peringkat awal. Dengan Umno kita masih ada hubungan, cuma Umno dia masih ada masalah lagi, biar dia selesaikan masalah dia dahulu.“Kita tidak hentikan rundingan kerusi dengan Umno, cuma tangguh. Jadi kita tunggulah Umno selesaikan masalah dia dahulu, dan kita ambil peluang ini (berunding) dengan Bersatu dahululah,” katanya ketika ditemui pemberita selepas menyampaikan kuliah Dhuha secara dalam talian, di Masjid Rusila hari ini.Media sebelum ini melaporkan Hadi berkata, pihaknya telah menghantar wakil untuk berunding dengan Bersatu mengenai pembahagian kerusi, dan perbincangan dengan Umno ditangguhkan buat seketika, kerana parti itu kini berdepan kemelut dalaman.Sementara itu Hadi menegaskan Majlis Syura Ulama PAS telah memutuskan bahawa parti itu dibenarkan bekerjasama dengan mana-mana parti politik khususnya parti politik Melayu dan Islam.“Parti politik bukan Islam yang tidak ekstrem pun kita boleh bekerjasama. Namun (parti) Melayu yang liberal kita tolak,” katanya.


Suruhanjaya Siasatan Diraja wajar ditubuhkan tangani isu banjir

Bencana banjir besar yang berlaku di Pahang baru-baru ini terutamanya di kawasan Karak dan Mentakab, adalah sesuatu yang mengejutkan. Ia ibarat suatu tsunami yang rakus membadai dan mengingatkan rakyat kepada peristiwa banjir besar Kuala Krai 2014.Kemusnahan-kemusnahan yang berlanjutan dari banjir tersebut jelas dapat dilihat dari gambar-gambar dan video-video yang dikongsikan orang ramai di media-media sosial. Ini termasuklah sisa-sisa dan timbunan-timbunan kayu yang berselerakan di atas jalan raya dan juga jambatan terutamanya di Karak.Sisa-sisa dan timbunan-timbunan kayu ini ini telah menimbulkan persoalan di benak sekalian rakyat jelata, sama ada banjir besar yang melanda ini sebenarnya akibat aktiviti-aktiviti pembalakan dan penarahan hutan secara besar-besaran atau ia benar-benar suatu bencana alam.Semalam, Jabatan Perhutanan Pahang telah mengeluarkan kenyataan menafikan bahawa tiada pembalakan secara sah atau haram di Hutan Simpan Lentang, tanah kerajaan serta tanah milik berhampiran Jalan Bentong-Karak dan Jambatan Sri Telemong di Bentong.Jabatan Perhutanan Pahang memaklumkan bahawa semakan di kedua-dua tempat mendapati sisa kayu yang berselerak di atas jalan dan jambatan itu yang dikaitkan dengan pembalakan, ialah sisa sampah sarap daripada kejadian kepala air di Sungai Temeriak, Sungai Kerau dan Sungai Timbul yang berlaku pada 18 Disember lalu. Ini menimbulkan persoalan: Dari manakah punca sisa sampah sarap tersebut?Di bawah Akta Suruhanjaya Siasatan 1950, Yang Di-Pertuan Agong atau sesuatu Kerajaan Negeri itu mempunyai kuasa antara lainnya, untuk mengadakan suatu siasatan diraja demi kebajikan awam (be for the public welfare).Saya melihat bahawa wujudnya satu keperluan agar suatu siasatan diraja dapat ditubuhkan bagi menyiasat adakah benar dakwaan bahawa banjir besar tersebut akibat daripada aktiviti-aktiviti pembalakan dan penarahan hutan. Siasatan ini adalah penting untuk mengenalpasti apakah punca sebenar banjir besar tersebut: Bagaimana ia berlaku, adakah ianya disebabkan tangan-tangan manusia yang rakus atau adakah ianya benar-benar bencana alam semulajadi yang tidak dapat dielakkan.Ini adalah demi menjaga keselamatan nyawa rakyat dan harta benda mereka agar perkara yang sama tidak berlaku lagi di masa hadapan.Muhammad Rafique Rashid adalah timbalan ketua Pejuang Wilayah Persekutuan.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Anwar gagal bertemu putera mahkota dalam lawatan rasmi ke Arab Saudi

Persoalan timbul terhadap sambutan yang diberikan kepada Perdana Menteri Anwar Ibrahim semasa lawatan rasminya ke Arab Saudi baru-baru ini, selepas Putera Mahkota Mohammed bin Salman, yang juga merangkap perdana menteri, tidak memperuntukkan masa untuk bertemu dengannya.
Diplomat yang biasa dengan hubungan Arab Saudi-Malaysia selama beberapa dekad juga membuat perbandingan dengan lawatan rasmi pada Mac 2021 oleh perdana menteri ketika itu Muhyiddin Yassin, di mana beliau mengadakan perbincangan dengan Mohammed serta pemimpin kanan kerajaan.
"Pertemuan dengan MBS akan menjadi acara kemuncak dalam mana-mana lawatan perdana menteri Malaysia, terutamanya jika ia dianggap sebagai lawatan rasmi," kata bekas diplomat Malaysia yang berkhidmat di pelbagai ibu negara di Timur Tengah, merujuk kepada putera mahkota Arab Saudi.
Laporan Bernama berkata pertemuan yang dijadualkan dengan Mohammed tidak berlaku kerana putera mahkota mempunyai perubahan rancangan menjelang bulan Ramadan.
Anwar sendiri berkata beliau kecewa kerana tidak dapat bertemu, tetapi terus mendakwa bahawa pemimpin Arab Saudi meminta beliau melanjutkan tempoh lawatan selama dua hari lagi untuk bertemu dengan pemimpin kerajaan.
Anwar juga mendakwa beliau tidak boleh tinggal lebih lama kerana terpaksa menghadiri majlis iftar (berbuka puasa) bersama Yang di-Pertuan Agong, serta membuat lawatan rasmi sehari ke Kemboja.
"Tetapi hakikat bahawa Anwar sudah melakukan lawatan rasmi ke Arab Saudi, dan itu juga untuk memenuhi jemputan oleh MBS, hanya untuk diberitahu bahawa beliau tidak dapat bertemu kerana telah mengubah rancangannya, ia sungguh memalukan," kata diplomat yang sama.
Semakan dengan laporan media Arab Saudi juga menunjukkan mereka kurang kesungguhan untuk membuat liputan mengenai lawatan Anwar.
Antara yang ditemui Anwar dalam lawatannya termasuk gabenor Jeddah, presiden Bank Pembangunan Islam, dan seorang pegawai Liga Dunia Islam, kumpulan propaganda Saudi yang lama dikaitkan dengan Anwar.
“Tiada seorang pun daripada pemimpin ini mewakili kemuncak kuasa Saudi yang harus ditemui oleh mana-mana pemimpin kerajaan berpangkat tinggi untuk menjadikan lawatan mereka berbaloi,” kata diplomat yang sama.
"Wisma Putra dan kedutaan Malaysia perlu menjawab banyak persoalan sukar tentang bagaimana lawatan rasmi seorang perdana menteri memalukan dengan cara ini."
Sebaliknya beliau berkata, lawatan Muhyiddin ke Arab Saudi pada Mac 2021 menyaksikan beliau berbincang dengan putera mahkota Mohammed, serta menyaksikan majlis menandatangani memorandum persefahaman.
Setibanya di Riyadh, Muhyiddin disambut oleh Mohammed sendiri di lapangan terbang.
Sebelum itu di Mekah ketika beliau menunaikan Umrah, Muhyiddin diberikan akses ke Kaabah, penghormatan yang jarang diberikan, hanya kepada ketua kerajaan dan tokoh Islam terkemuka.
Sementara itu, Anwar memulakan perjalanan ke Arab Saudi dengan tiba di Jeddah untuk menunaikan Umrah.
Laporan Bernama berkata beliau disambut oleh gabenor setibanya di bandar itu.
'Ke mana layanan Arab Saudi?'
Bercakap kepada MalaysiaNow, sumber diplomatik yang biasa dengan hubungan Malaysia dengan negara-negara Teluk mempersoalkan alasan perubahan jadual putera mahkota yang menyebabkan Anwar "tidak dapat bertemu rakan sejawatannya dari negara yang merupakan salah satu rakan kongsi terpenting Arab Saudi" .
"Keramahan Saudi yang dikenali hilang di sini. Ini jarang berlaku walaupun pemimpin yang kurang mesra," tambahnya.
Beliau berkata Anwar tidak perlu menunjukkan beliau lebih mesra kepada Arab Saudi berbanding pemimpin Malaysia terdahulu dengan membangkitkan isu penutupan pusat yang disokong Saudi pada 2018.
"Sekiranya beliau dijemput untuk lawatan rasmi, beliau berhak mendapat protokol yang sepatutnya," katanya.
Pada sidang media sejurus sebelum pulang, Anwar berkata beliau tidak bersetuju dengan keputusan pentadbiran Pakatan Harapan (PH) sebelum ini untuk menghentikan penubuhan Pusat Keamanan Antarabangsa Raja Salman (KSCIP).
KSCIP pertama kali dicadangkan oleh Raja Arab Saudi Raja Salman Abdul Aziz semasa lawatannya ke Malaysia pada 2017, dan diluluskan oleh kerajaan Barisan Nasional ketika itu yang diketuai oleh Najib Razak.
Pada 2018, kerajaan PH yang diketuai Dr Mahathir Mohamad mengarahkan penutupan pusat itu, mencerminkan langkah Putrajaya ketika itu menjauhkan diri daripada dasar pro-Barat Saudi.
Kegagalan Anwar untuk bertemu putera mahkota Mohammed bukanlah kegagalan diplomatik pertama yang dialami oleh seorang pemimpin Malaysia sejak beberapa tahun kebelakangan ini.
Pada April tahun lalu, MalaysiaNow melaporkan bahawa kesilapan komunikasi oleh diplomat tertinggi di kedutaan Malaysia di Emiriah Arab Bersatu mengakibatkan sambutan hambar sewaktu lawatan rasmi perdana menteri ketika itu Ismail Sabri Yaakob, yang akan menghadiri ekspo perdagangan besar.
Kerajaan kemudian menyalahkan Duta Besar Malaysia ke UAE, Tarid Sufian, dan Konsul Jeneralnya di Dubai, Hasril Abdul Hamid, yang mana kedua-duanya dipanggil balik ke Wisma Putra.


Ura-ura dua pemimpin kanan Umno bakal dipecat tersebar

Selepas siri serangan terhadap kerajaan Perikatan Nasional (PN) hari ini, wujud spekulasi pucuk pimpinan yang menyokong presiden Umno Ahmad Zahid Hamidi sedang mempertimbangkan tindakan drastik malam ini untuk menyingkirkan pihak yang mengkritik beliau.Spekulasi itu muncul dalam kalangan pucuk pimpinan malam ini di ambang hari terakhir perhimpunan Umno berlangsung esok.Secara tradisinya, majlis kerja tertinggi Umno akan bermesyuarat sehari sebelum ucapan presiden.MalaysiaNow difahamkan “tindakan drastik” itu adalah pemecatan dua pimpinan veteran Umno.Ketika ditanya mengenai identiti dua pemimpin tersebut, sumber terdekat pucuk pimpinan Umno berkata “ia adalah rahsia umum.”“Kalau mereka betul-betul dipecat sewaktu ucapan presiden oleh Zahid esok, ia akan mengejutkan, namun memang sudah lama diduga,” kata sumber kepada MalaysiaNow.Sumber lain bagaimanapun menafikan perkara itu dan menyifatkan ia sebagai “khabar angin.”“Khabar angin memang biasa di PWTC setiap kali perhimpunan Umno,” kata sumber merujuk tempat persidangan di Pusat Dagangan Dunia Putra (PWTC), Kuala Lumpur.Menteri Wilayah Persekutuan Annuar Musa dan Ketua Umno Perlis Shahidan Kassim adalah antara pimpinan Umno yang lantang mengkritik Zahid selepas presiden Umno itu mengumumkan parti itu akan memutuskan kerjasama dengan Bersatu dalam pilihan raya akan datang.Baru-baru ini, Annuar mengkritik tindakan Zahid yang menyokong Anwar Ibrahim bagi menjatuhkan pentadbiran PN yang diketuai Muhyiddin.Sementara itu, Shahidan sebelum ini berkata Umno Perlis sedia memutuskan hubungan dengan kepimpinan pusat sekiranya mereka tetap meneruskan untuk memutuskan hubungan dengan Bersatu pada perhimpunan agung parti.Antara perbahasan utama perwakilan dalam perhimpunan agung kali ini adalah isu sama ada Umno perlu putuskan huungan dengan Bersatu atau membiarkan dua parti itu berbalah dalam pilihan raya akan datang.Senario yang semakin meruncing itu membuatkan PAS sebagai parti yang memiliki hubungan dengan kedua-dua parti tampil sebagai pendamai atau orang tengah.Sebelum ini, Majlis Tertinggi Umno pernah mengambil tindakan memecat pimpinan kanan tanpa proses disiplin.Antara pimpinan Umno yang pernah dipecat sedemikian rupa adalah Muhyiddin dan Ahli Parlimen Jerlun Mukhriz Mahathir.Mereka berdua dipecat kerana lantang mengkritik Najib susulan skandal 1MDB.Anwar yang pernah menjadi timbalan presiden Umno juga mengalami nasib serupa sehari beliau dipecat daripada jawatan kerajaan 1998.


Selangor cadang jual baki vaksin Selvax industri

Kerajaan Selangor bercadang untuk menjual baki dos bekalan vaksin program Vaksin Selangor (SelVax) Industri yang belum terjual sekiranya terdapat permintaan daripada negeri atau negara yang menghadapi kekurangan bekalan vaksin Covid-19.Menteri Besar Selangor Amirudin Shari berkata walaupun demikian, kerajaan negeri akan melengkapkan permohonan rakyat yang ingin mendapatkan dos penggalak terlebih dahulu.“Kita dapat jaminan daripada pihak pembekal bahawa vaksin ini bertahan dalam tempoh tiga tahun daripada pembelian yang kita (kerajaan negeri) buat. Justeru kita percaya, dalam proses tersebut kita boleh habiskan bekalan SelVax itu.“Dari semasa ke semasa, kerajaan negeri memikirkan untuk jual ataupun simpanan ini (baki vaksin SelVax) disediakan kepada rakyat jika memerlukan, melihat perkembangan terkini dengan turun naik penularan kes baru Covid-19,” katanya dalam Persidangan Dewan Undangan Negeri (DUN) Selangor hari ini.Amirudin menjawab soalan tambahan R Rajiv (PH-Bukit Gasing) yang ingin tahu rancangan kerajaan negeri untuk menghabiskan baki dos vaksin program SelVax Industri yang belum dijual.Mengenai bilangan vaksin yang dibeli oleh kerajaan negeri yang masih belum dijual berkata sehingga 1 November lepas, baki dos vaksin yang diperuntukkan kepada SelVax Industri yang masih belum dijual  adalah sebanyak 537,045 dos.Amirudin juga memaklumkan pinjaman bekalan vaksin Selangor kepada Pulau Pinang tidak berlaku sekali gus tidak wujud isu pulangan balik vaksin.“Kita telah bersetuju untuk pinjaman tersebut tapi pada masa sama, Menteri Kesihatan Khairy Jamaluddin telah menawarkan (bekalan) pada kerajaan Pulau Pinang, jadi pinjaman itu tidak dilaksanakan…tidak berlaku,” katanya menjawab soalan tambahan Daroyah Alwi (Bersatu-Sementa) yang ingin mengetahui status pinjaman vaksin kepada Pulau Pinang, sama ada telah dipulangkan semula atau tidak.


Tanpa Bersatu, PAS, berapa kerusi PH boleh menang?

Jika PRU15 diadakan tahun ini atau awal tahun depan, berapa kerusi Pakatan Harapan (PH) boleh menang andai pemimpin seperti Mat Sabu dan Lim Guan Eng terus ego menolak Bersatu dan PAS dalam khemah besar PH?Berapa pula negeri yang mampu PH tawan dan mampukah PH kalahkan Barisan Nasional (BN)?Bolehkah PH dengan yakin menamakan kerusi-kerusi berkenaan? Itu soalan yang perlu dijawab Mat Sabu dan Lim.Mana tahu kalau-kalau mereka ada data atau formula istimewa – kerana jika ikut perkiraan Nurul Izzah Anwar – PH tidak boleh menang PRU-15.Perkiraan Izzah antaranya dibuat bersandarkan kepada realiti sokongan orang Melayu kepada PH.Di Johor, purata undi yang diberikan orang Melayu kepada PH cuma antara tujuh hingga 10%. Malah, di sesetengah kerusi DUN – PH hanya mendapat kurang 7% sokongan.Dalam PRN Melaka dan Johor, sudah terang lagi bersuluh bahawa alternatif sokongan orang Melayu adalah kepada Perikatan Nasional (PN).PN meraih undi majoriti kedua terbanyak selepas BN dan selaku kelompok majoriti rakyat di negara ini yang membentuk sehingga 68%, tiada mana-mana parti mampu memenangi pilihan raya jika mereka gagal mendapat sokongan orang Melayu dan Bumiputera.Jadi, jika data di Melaka dan di Johor serta peri pentingnya dukungan orang Melayu dijadikan asas mampukah Mat Sabu dan Lim menjawab berapa kerusi PH boleh menang?Apakah Mat Sabu dan Lim boleh mendabik dada kononnya PH boleh bentuk kerajaan dan mengalahkan BN jika sekadar bergantung kepada undi bukan Melayu semata-mata?Istilah “khemah besar PH” itu tiada memberi sebarang erti jika pada akhirnya hanya sekadar untuk menjadi pembangkang yang berkesan.Matlamat utama bertanding dalam pilihan raya adalah untuk menang dan membentuk kerajaan. Nak bentuk kerajaan pula mestilah kena ikut jalan yang boleh menang dan bukannya terbelenggu oleh sekatan emosi.Realitinya PH harus berjiwa besar seperti kata Timbalan Presiden Amanah Salahuddin Ayub.Hendak jadi orang politik mana boleh jiwanya mudah koyak dan merajuk seperti Mat Sabu dan Lim. Lebih-lebih lagi mereka ini orang lama dalam pentas politik Malaysia tetapi merajuk bak budak-budak yang baru “nak up” – kata istilah orang sekarang.DAP khususnya jangan lupa, episod Langkah Sheraton yang kini dijadikan alasan untuk menolak Bersatu adalah berpunca daripada sikap pemimpin DAP sendiri.Orang Melayu kecewa, marah dan memberontak melihat DAP naik tocang semasa berkuasa dalam kerajaan PH dulu. Berapa banyak kepentingan dan sensitiviti orang Melayu yang DAP kacau dahulu?Kerana sikap rakus dan besar kepala DAP itulah yang menyaksikan PH dihukum kalah berturut-turut dalam siri pilihan raya kecil. Senario-senario tersebutlah yang membawa kepada terjadinya Langkah Sheraton.Namun, dalam politik rakyat hendak melihat ke hadapan. Baik DAP, Bersatu, PH dan PN tentunya sudah belajar daripada kesilapan-kesilapan lalu dan kini adalah masa terbaik untuk fokus ke arah kerjasama sesama mereka.Jika dengan kerajaan pun PH boleh bekerjasama sehingga memungkinkan termeterai Memorandum Persefahaman (MoU) Transformasi dan Kestabilan Politik yang natijahnya memberi banyak keuntungan kepada rakyat, tiada sebab “khemah besar” PH, Bersatu dan Pas ini tidak boleh direalisasikan.Lebih-lebih lagi ia merupakan satu daripada enam resolusi retreat Port Dickson yang diputuskan tahun lalu.Dalam hal kerjasama ini, sesiapa sahaja boleh berbeza pandangan tetapi ambillah nasihat Saifuddin Nasution Ismail bahawa semua parti perlu “register” dahulu untuk ambil pendekatan terbuka dan berbincang mencari jalan terbaik ke arah mencapai objektif utama iaitu menang PRU15.Objektif itu tidak akan tercapai jika PH menolak Bersatu dan Pas. Jadi tepuklah dada dan gunakanlah kematangan politik – bukannya “koyak” dengan kisah-kisah lalu.Mikail Firdaus adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


India panggil diplomat tertinggi Britain, insiden demonstrasi di London

India pada Ahad memanggil diplomat tertinggi Britain di New Delhi bagi mengemukakan bantahan terhadap demonstrasi yang diadakan di luar premis misi diplomatiknya di London.
Bendera kebangsaan India di Suruhanjaya Tinggi itu ditarik ke bawah semasa protes itu.
"Diplomat UK di New Delhi telah dipanggil lewat petang hari ini untuk menyampaikan bantahan keras India terhadap tindakan yang diambil oleh elemen pemisah dan ekstremis terhadap Suruhanjaya Tinggi India di London pada awal hari ini," menurut Kementerian Luar dalam satu kenyataan pada Ahad.
"Penjelasan dituntut kerana ketiadaan pihak keselamatan British sehingga membenarkan unsur-unsur ini di premis Suruhanjaya Tinggi. Beliau diingatkan tentang kewajipan asas Kerajaan UK di bawah Konvensyen Vienna.
"India mendapati sikap acuh tak acuh Kerajaan UK terhadap keselamatan premis dan kakitangan diplomatik India di UK dan ini tidak boleh diterima.
“Kerajaan UK dijangka mengambil langkah segera untuk mengenal pasti, menangkap dan mendakwa setiap seorang daripada mereka yang terlibat dalam insiden hari ini, dan melaksanakan tindakan tegas untuk mengelakkan kejadian seperti itu berulang," menurut kementerian itu.
Penunjuk perasaan di London dilaporkan berang dengan tindakan polis India terhadap ketua pertubuhan Waris Punjab De (Waris Punjab) Amritpal Singh dan penyokongnya di Punjab.
Lebih 110 orang ditahan sejak Sabtu dalam satu operasi besar-besaran yang dilancarkan untuk memburu Amritpal.
Amritpal, 30, disifatkan oleh media India sebagai pendakwah radikal yang simpati terhadap usaha untuk menubuhkan negara "Khalistan" yang merdeka.
Dia melarikan diri daripada buruan polis pada Sabtu manakala ramai rakan sekutunya ditahan.
Dia menjadi tumpuan baru-baru ini susulan kenyataannya yang dilihat sebagai mempromosi radikalisme di wilayah majoriti Sikh di India.


Najib fail permohonan hina makhamah terhadap Tommy Thomas minggu ini, kata peguam

Najib Razak dijangka memfailkan permohonan bagi memulakan prosiding menghina mahkamah terhadap bekas peguam negara Tommy Thomas berhubung dakwaan bahawa memoirnya yang diterbitkan baru-baru ini “My Story: Justice in the Wilderness” mengandungi fitnah iaitu mengaitkan bekas perdana menteri itu dengan pembunuhan seorang wanita Mongolia Altantuya Shaariibuu.Peguam utama Najib, Muhammad Shafee Abdullah memaklumkan pemberita bahawa permohonan itu berkemungkinan besar difailkan dalam minggu ini.“Anak guam saya, Datuk Seri Najib tidak dikaitkan langsung sepanjang perbicaraan kes itu (Altantuya) yang telah diputuskan di peringkat Mahkamah Persekutuan. Kata-Katanya (Thomas) dilihat sebagai memalukan mahkamah.“Saman fitnah adalah sesuatu yang pasti, permohonan bagi prosiding menghina mahkamah sudah siap sebanyak 98% dan kami akan memfailkannya dalam minggu ini. Kami harus memberikan beliau (Thomas) notis tunjuk sebab dahulu,” katanya semasa ditemui pemberita selepas perbicaraan kes 1Malaysia Development Berhad (1MDB) di Mahkamah Tinggi Kuala Lumpur hari ini.Pada 2 Februari lepas, Najib dalam surat tuntutan yang dihantar menerusi firma peguamnya Tetuan Shafee & Co menuntut satu permohonan maaf dan ganti rugi sebanyak RM10 juta daripada Thomas berhubung fitnah terhadap bekas perdana menteri itu yang didakwa terkandung dalam memoir tersebut.Antara lain, surat tuntutan itu menyebut melalui inferens dan sindiran yang jelas, Thomas telah memberi mesej bahawa beliau, ketika menjadi peguam negara dan pendakwa raya, berpuas hati dengan kebenaran yang terdapat dalam dakwaan dua individu yang telah disabitkan bahawa Najib terlibat dalam mengarahkan mereka supaya membunuh Altantuya.Bagaimanapun, Thomas, dalam maklum balas kepada surat tuntutan itu pada 5 Februari lepas, menafikan telah memfitnah Najib.


Malaysia pilihan utama untuk pelaburan asing di Asia Tenggara

Malaysia berada pada kedudukan No. 1 dalam Asia Tenggara sebagai negara paling berpotensi untuk menarik pelabur asing bagi kategori negara membangun, menurut Indeks Peluang Global Milken Institute 2022.Penilaian tahunan ini, yang dibuat untuk membantu memaklumkan keputusan pelaburan global pelabur dan pembuat dasar, menilai sebuah landskap pelaburan ekonomi dengan menggunakan pembolehubah seperti prospek ekonomi makro, akses kepada perkhidmatan kewangan, potensi untuk inovasi dan pembangunan masa depan, dan banyak lagi.Indeks Peluang Global 2022 itu termasuk satu laporan yang memberi tumpuan kepada Asia Tenggara yang membangun, sebuah rantau yang kemasukan modal boleh membawa kepada peningkatan inovasi, penciptaan peluang pekerjaan dan berdaya saing.Asia Tenggara mendapat markah yang baik dalam kategori itu berbanding ekonomi membangun yang lain dalam tiga bidang utama: 1) mempunyai prestasi ekonomi yang kukuh, 2) menawarkan tenaga kerja yang berkelayakan tinggi, dan 3) bersepadu teguh dengan ekonomi global.Malaysia, tempat kepada pasaran bon ketiga terbesar di Asia (selepas Jepun dan Republik Korea), telah mengambil langkah-langkah dalam beberapa tahun kebelakangan ini untuk melonggarkan sekatan dan menggubal dasar untuk memanfaatkan perkembangan perdagangan, membantu negara itu menuntut kedudukan tempat pertamanya dalam Indeks tahun ini.“Dalam laporan tahun ini, kami mengenal pasti beberapa dasar yang akan membantu Asia Tenggara yang membangun kekal berdaya saing apabila melibatkan peluang pelaburan,” kata Claude Lopez, ketua bagi jabatan penyelidikan di Milken Institute.“Kerajaan di rantau itu mesti mengukuhkan rangka kerja institusi mereka, memperdalamkan integrasi serantau untuk memanfaatkan sumber dan peluang unik bagi setiap negara, dan memaksimumkan impak sosial dengan memanfaatkan aliran modal global untuk memajukan pembangunan.”Penemuan utama daripada Indeks Peluang Global 2022 termasuk:• Sweden mengekalkan kedudukan No. 1 dari 2021 sebagai negara paling berpotensi untuk menarik pelaburan asing, diikuti oleh United Kingdom di tempat kedua dan Denmark di tempat ketiga. Amerika Syarikat jatuh dari tempat ketiga pada 2021 ke tempat kesembilan tahun ini, kebanyakannya didorong oleh asas ekonomi dan keadaan kewangan yang lemah.• Malaysia, Thailand dan Indonesia menduduki tempat teratas di Asia Tenggara. Malaysia mendapat kedudukan paling tinggi di rantau itu disebabkan oleh prestasinya yang kukuh merentasi semua kategori yang diukur. Vietnam dan Filipina melengkapkan lima negara teratas di Asia Tenggara, mengikut susunan itu.• Indeks Peluang Global menambah tujuh pembolehubah alam sekitar, sosial dan tadbir urus (ESG), termasuk pelepasan CO2 dan perkadaran wanita dalam jawatan kerajaan. Pembolehubah ini telah dimasukkan untuk mencerminkan selera pelabur yang semakin meningkat untuk memasukkan data ESG ke dalam keputusan perniagaan.Untuk mencipta indeks, Milken Institute menilai peluang-peluang pelaburan melalui 100 pembolehubah yang disusun kepada lima kategori dan 14 subkategori. Lima kategori utama termasuk: persepsi perniagaan, perkhidmatan kewangan, piawaian & dasar antarabangsa, asas ekonomi dan rangka kerja institusi.Pembolehubah di dalam kategori ini mengukur semua sudut bagi potensi pelaburan sesebuah negara, termasuk keterbukaan dan prestasi ekonomi, kekangan perniagaan, dan bakat dan kepelbagaian tenaga kerja. Sumber data termasuk Bank Dunia, Tabung Kewangan Antarabangsa, Pertubuhan Bangsa-Bangsa Bersatu, Bank untuk Penyelesaian Antarabangsa dan Pertukaran Data Kesihatan Global.


Umno tidak boleh lihat kepentingan parti sahaja, perlu kerjasama, kata Annuar

Apa jua pendirian yang disuarakan Umno tidak boleh melihat kepada kepentingan parti sahaja tetapi harus melihat kepada kedudukan parti sebagai pihak yang memimpin kerajaan dan memerlukan kerjasama banyak pihak.Ahli Parlimen Ketereh Annuar Musa, yang juga menteri komunikasi dan multimedia, berkata sekiranya kerjasama itu ditolak ia akan merugikan parti.“Politik muafakat, perbincangan dan inklusiviti ini perlu diberi perhatian serius oleh Umno,” katanya kepada media selepas melancarkan Pakej Remaja Keluarga Malaysia dan Pakej Peranti Keluarga Malaysia hari ini.Beliau berkata demikian ketika mengulas kenyataan Presiden Umno Ahmad Zahid Hamidi bahawa Umno dan Barisan Nasional (BN) akan bertanding secara bersendirian pada Pilihan Raya Negeri (PRN) Melaka tanpa kerjasama parti lain termasuk PAS yang menjadi sekutunya dalam Muafakat Nasional (MN) ataupun Bersatu.Annuar berkata beliau berpandangan Umno tidak harus melupakan betapa pentingnya kerjasama dengan banyak pihak kepada Perdana Menteri Datuk Seri Ismail Sabri Yaakob.“Perdana Menteri memerlukan sokongan dan hubungan baik dengan banyak pihak dan tidak seharusnya satu PRN atau Pilihan Raya Kecil boleh menggugat konsep Keluarga Malaysia dan inklusiviti yang dianjurkan beliau,” katanya.Annuar berkata mesyuarat Majlis Tertinggi Umno malam ini akan memutuskan pendirian Zahid berhubung PRN Melaka.“Apapun saya fikir Umno harus lebih berhati-hati sebelum membuat sesuatu kenyataan kerana kenyataan yang dikeluarkan daripada pendapat individu boleh membawa masalah kepada parti.“Dalam parti elok amalkan budaya berunding supaya dapat sesuatu keputusan itu berasaskan kepada konsultasi bagi mengelakkan pandangan peribadi kerana ia didorong oleh sentimen tertentu yang merugikan,” katanya.


Bekas exco gesa MB Selangor batal kontrak melombong 10 tahun kepada syarikat swasta

Seorang bekas exco kerajaan negeri menggesa Menteri Besar Selangor Amirudin Shari untuk memberi penjelasan berhubung penganugerahan pajakan melombong pasir selama 10 tahun kepada sebuah syarikat swasta tanpa melalui tender terbuka sehingga mengenepikan anak syarikat negeri.Haniza Talha yang juga Ahli Dewan Undangan Negeri (Adun) Lembah Jaya turut meminta Amirudin supaya membatalkan pajakan melombong yang dikatakan tidak menepati  Pekeliling Pengarah Tanah dan Galian Selangor Bil 2/2015.Katanya, menurut pekeliling tersebut, mana-mana pihak yang ingin menjalankan kerja perlombongan di tanah-tanah yang termaktub dalam dokumen berkenaan perlu melalui proses tender terbuka.“Tanah-tanah tersebut merupakan tanah milikan kerajaan dan sepatutnya dikembalikan kepada kerajaan setelah habis tempoh pajakan 10 tahun daripada diperbaharui kontrak tersebut untuk 10 tahun lagi,” katanya dalam satu kenyataan hari ini.Pada Julai, Haniza yang memegang portfolio perumahan dan kehidupan bandar dipecat daripada barisan exco selepas keahliannya dalam PKR dilucutkan.Semalam, MalaysiaNow melaporkan kontrak Syarikat KL Larut Sdn Bhd yang sepatutnya tamat pada Mac tahun ini diperbaharui selama 10 tahun lagi, membolehkannya melakukan aktiviti melombong di dua lot tanah milik kerajaan negeri di Kuala Selangor.Keputusan itu diputuskan Majlis Mesyuarat Negeri Selangor pada Ogos yang menyaksikan permohonan syarikat perlombongan pasir milik kerajaan negeri Kumpulan Semesta Sdn Bhd (KSSB), diketepikan.“Tanah-tanah tersebut merupakan tanah milikan kerajaan dan sepatutnya dikembalikan kepada kerajaan setelah habis tempoh pajakan 10 tahun daripada diperbaharui kontrak tersebut untuk 10 tahun lagi,” katanya dalam satu kenyataan hari ini.Siasatan MalaysiaNow mendapati salah seorang daripada empat pengarah syarikat KL Larut adalah P Thiagarajan Pavadai, seorang ahli perniagaan berasal dari Klang yang turut dikenali sebagai Oms Thiagarajan.Difahamkan, ahli perniagaan berusia 66 tahun itu terkenal dengan kesetiaan politiknya kepada presiden PKR Anwar Ibrahim, dan selalu mendapat perhatian media berkaitan isu melibatkan kaum India.Sebelum ini, usaha MalaysiaNow untuk mendapatkan ulasan Amirudin berhubung perkara ini gagal kerana tiada maklum balas yang diberikan.


Khairy perlu kekuatan dana untuk bangkit dalam politik, kata penganalisis

Bekas pemimpin Umno yang baru dipecat Khairy Jamaluddin memerlukan sokongan dana yang besar untuk bangkit semula dalam politik, kata seorang penganalisis veteran.
Shamsul Amri Baharuddin dari Institut Kajian Etnik (Kita), Universiti Kebangsaan Malaysia berkata, apa yang penting kini adalah Khairy memerlukan tajaan daripada tauke-tauke kaya raya tanpa mengira latar belakang kaum untuk menyuntik dana.
Katanya, tanpa faktor ini, karier Khairy tidak akan bergerak ke mana-mana pun dalam arena politik tanah air.
“Sebelum beliau masuk mana-mana parti beliau perlu ada pembiaya.
“Kerana masuk mana-mana parti tanpa modal dia akan terbatas pengaruhnya,” katanya kepada MalaysiaNow.
Menurut Shamsul lagi, sejak sekian lama analisis politik Malaysia juga tidak boleh dipisahkan daripada faktor “deep pocket” atau elemen pembiayaan dana politik.
Sebagai contoh, katanya, bekas perdana menteri Dr Mahathir Mohamad memiliki pembiaya dana politik dengan tiga orang bilionair.
Atas sebab itu, beliau mampu membiayai parti Pejuang dalam tempoh yang amat singkat meskipun akhirnya dilihat gagal untuk menawan rakyat.
“Khairy mesti cari pelabur politiknya dan hal-hal lain akan selesai.”
Sejak dipecat daripada Umno, Khairy menerima banyak tawaran dan jemputan terhadap peluang baru dalam kerjaya politik dan bidang yang paling sinonim dengannya iaitu sukan.
Sebelum menjadi ahli Parlimen, Khairy sudah terlibat rapat dalam sukan bola sepak.
Bahkan beliau turut memegang beberapa jawatan tinggi dalam arena bola sepak Malaysia.
Pada 2006, Khairy menjadi salah seorang pengasas bersama untuk rancangan realiti televisyen mencari pemain bola sepak di sekolah dikenali sebagai MyTeam.
Pada 2007, Khairy dipilih menang tanpa bertanding sebagai naib presiden Persatuan Bola Sepak Malaysia (FAM) di kongres FAM ke-44 bagi tempoh khidmat dari 2007 hingga 2010 menggantikan Tengku Mahkota Pahang ketika itu, Tengku Abdullah Sultan Ahmad Shah.
Selepas Pilihan Raya Umum ke-13 (PRU13), Khairy dilantik menerajui Kementerian Belia dan Sukan (KBS).
Selepas kekalahan pada PRU15 November lepas, beliau hanya aktif sebagai presiden Persatuan Lumba Basikal Negeri Sembilan.
Bagaimanapun, bekal pengalaman dan rekod kerjanya itu menyaksikan beberapa tawaran penting kepada Khairy.
Antaranya Pemilik Johor Darul Takzim (JDT), Tunku Ismail Sultan Ibrahim menawarkan Khairy untuk menjadi ketua pegawai eksekutif (CEO) kelab bola sepak tersebut.
“CEO masa depan JDT dan penasihat pembangunan anak muda Johor,” tulis Tunku Ismail di laman Instagramnya sehari selepas Khairy dipecat Umno.
Selain itu, pemimpin utama parti politik turut membuka pintu parti mereka kepada Khairy.
Antaranya Presiden Bersatu Muhyiddin Yassin sedia membuka ruang dan mempertimbangkan sekiranya ada pemimpin Umno yang dipecat mahu menyertai mereka.
Manakala Presiden PKR Anwar Ibrahim menyatakan akan meneliti dan mendapatkan pandangan pimpinan parti sekiranya terdapat mana-mana permohonan oleh individu dipecat Umno.
Bagaimanapun, menerusi kenyataannya baru-baru ini, Anwar memberi bayangan untuk menutup pintu kepada Khairy bagi menjaga kerukunan dan kedamaian kerajaan campuran yang diketuainya itu.
Sebelum ini, ramai pihak melihat langkah pemecatan dan penggantungan beberapa nama pemimpin sebagai usaha Presiden Umno Ahmad Zahid Hamidi untuk menyingkirkan seterunya dan mengukuhkan kedudukannya dalam parti.
Zahid menjadi watak utama dalam kerajaan campuran Anwar apabila diangkat menjadi timbalan perdana menteri selepas PRU15 lalu.
Peranan Zahid juga amat signifikan dalam mendapatkan sokongan Gabungan Parti Sarawak (GPS) dan Gabungan Parti Rakyat Sabah (GRS).
Dalam pada itu, penganalisis politik Mazlan Che Soh yang dekat dengan pemerhatian politik di Negeri Sembilan pula melihat Khairy seakan tidak berminat untuk menerima mana-mana tawaran daripada kedua-dua parti tersebut.
Bercakap kepada MalaysiaNow, katanya, Khairy sudah pun menolak jemputan-jemputan itu secara diplomatik.
Pada masa sama, beliau tidak merasakan Khairy akan menyertai PAS manakala penyertaan ke PKR pula dikhuatiri tidak akan disenangi oleh pihak tertentu dalam parti itu.
Atas sebab itu, beliau berpandangan Khairy akan melakukan “hiatus” atau rehat sementara waktu daripada arena politik.
Katanya ini kerana, Khairy jelas menunjukkan beliau masih menaruh harapan untuk kembali kepada Umno suatu hari nanti.
“Buat masa sekarang beliau mungkin sedang mempertimbangkan beberapa alternatif lain yang akan dilanjutkan oleh beliau.”


Tiada laporan kes strok dalam kajian vaksin bivalent Pfizer, kata Dr Noor Hisham

Tiada pelaporan kes strok untuk vaksin Comirnaty Bivalent Covid-19 dalam kajian klinikal oleh syarikat pemegang pendaftaran produk Pfizer Sdn Bhd, yang dikemukakan kepada Bahagian Regulatori Farmasi Negara (NPRA).
Ketua Pengarah Kesihatan Dr Noor Hisham Abdullah berkata setakat ini tiada signal keselamatan strok iskemik dikesan melalui lain-lain sistem pemonitoran keselamatan di Amerika Syarikat susulan penggunaan vaksin berkenaan.
“Memandangkan vaksin itu diberikan kelulusan pendaftaran bersyarat pada 13 Disember 2022, pihak Pfizer Sdn Bhd mesti mengemukakan data keselamatan terkini secara berperingkat selepas vaksinasi.
“Seperti makluman umum, vaksin ini belum digunakan di Malaysia. NPRA akan mengikuti rapat data serta analisis di negara-negara rujukan mengenai vaksin bivalent ini dan akan terus memantau keselamatan semua vaksin Covid-19 yang digunakan di Malaysia,” katanya dalam kenyataan di Kuala Lumpur hari ini.
Dr Noor Hisham berkata demikian bagi mengulas laporan Reuters bertajuk ‘U.S. FDA, CDC see early signal of possible Pfizer bivalent Covid shot link to stroke’ yang diterbitkan pada 15 Januari lepas.
Beliau berkata maklumat daripada Pentadbiran Makanan dan Ubat-ubatan (FDA) serta Pusat Kawalan dan Pencegahan Penyakit Amerika Syarikat itu merupakan pemakluman berkenaan satu signal keselamatan yang dikesan daripada satu pangkalan data pemonitoran keselamatan, Vaccine Safety Datalink (VSD).
Katanya semua signal keselamatan yang dikesan perlu disiasat dan dinilai terlebih dahulu sebelum disahkan.
Analisis lanjut juga tidak mengesahkan signal keselamatan tersebut. Pemonitoran keselamatan vaksin Covid-19 di negara-negara rujukan lain juga tidak mengesan isu keselamatan ini.


Mahkamah tolak rayuan Rosmah, keputusan kes rasuah kekal 7 Julai

Mahkamah Persekutuan menolak rayuan Rosmah Mansor untuk membatalkan kes rasuah melibatkan projek solar hibrid untuk sekolah luar bandar di Sarawak sekali gus penyampaian keputusan kes akan dikekalkan pada 7 Julai depan.Panel tiga hakim Mahkamah Persekutuan yang diketuai oleh Mohd Zawawi Salleh, semasa menolak rayuan Rosmah berkata mahkamah jenayah tidak mempunyai bidang kuasa untuk memberi pengisytiharan yang dimohon.“Kami bersetuju dengan alasan yang dikemukakan oleh Mahkamah Rayuan. Kami berpendapat bahawa tiada bidang kuasa sedia ada mahkamah jenayah untuk memberikan pengisytiharan relief,” katanya.Beliau menambah terdapat undang-undang bertulis seperti Akta Mahkamah Kehakiman 1964 dan Kaedah-Kaedah Mahkamah 2012 hanya memberikan kuasa sedia ada kepada mahkamah sivil.Katanya, Kanun Tatacara Jenayah adalah undang-undang yang lengkap dan menyeluruh berkaitan prosedur dalam prosiding jenayah.“Oleh itu, persoalan bahawa mahkamah jenayah mempunyai kuasa untuk memberikan relief itu tidak timbul sama sekali. Rayuan ditolak,” kata Zawawi.Dua lagi hakim yang bersidang ialah Vernon Ong Lam Kiat dan Mohamad Zabidin Mohd Diah.Panel itu membuat keputusan tersebut selepas mendengar hujah oleh hakim Mahkamah Persekutuan Gopal Sri Ram serta peguam Jagjit Singh dan Akberdin Abdul Kader, yang mewakili Rosmah.Dalam keputusan sebulat suara itu Zawawi turut menolak rayuan Rosmah untuk menggugurkan Sri Ram daripada menjadi ketua pasukan pendakwaan dalam kes tersebut.“Mahkamah tidak menemui sebarang bukti konflik kepentingan jika Sri Ram mewakili pihak pendakwaan. Oleh itu, tiada sebab mengapa beliau tidak boleh mengemukakan atau meneruskan (dalam kes itu) atas kapasitinya sebagai timbalan pendakwa raya kanan. Bantahan awal ditolak,” kata Zawawi.Rosmah, 70, merayu terhadap keputusan Mahkamah Rayuan pada 6 Disember lepas yang menolak permohonannya untuk membatalkan keseluruhan perbicaraan kes beliau dalam usaha bebas daripada ketiga-tiga pertuduhan dan menggugurkan Sri Ram daripada menjadi ketua pendakwa dalam kes itu.Pada 24 September tahun lepas, hakim Mahkamah Tinggi Mohamed Zaini Mazlan menolak permohonan Rosmah atas alasan kebenaran yang diberikan oleh peguam negara ketika itu, Tommy Thomas kepada Sri Ram untuk menjalankan pendakwaan jenayah dalam kes Rosmah adalah sah di bawah Seksyen 376 (3) Kanun Tatacara Jenayah atas kapasitinya sebagai pendakwa raya.Pada 18 Februari tahun lalu, Rosmah, 70, diarahkan membela diri bagi tiga pertuduhan dihadapinya selepas pendakwaan berjaya menimbulkan keraguan munasabah dalam perbicaraan kes tersebut.Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada pengarah urusan Jepak Holdings Sdn Bhd ketika itu, Saidi Abang Samsuddin.Rasuah itu didakwa diterima melalui bekas pegawai khasnya Rizal Mansor sebagai ganjaran kerana membantu Jepak mendapatkan projek sistem solar hibrid serta penyelenggaraan dan operasi genset/diesel bagi 369 sekolah luar bandar di Sarawak bernilai RM1.25 bilion secara rundingan terus daripada kementerian pendidikan.


Maklum kepada polis jika jiran langgar SOP Aidilfitri, kata polis

Orang ramai  dinasihatkan agar memerhati kawasan kejiranan mereka dan memaklumkan kepada polis sekiranya terdapat individu yang pulang beraya ke kampung tanpa kebenaran daripada pihak berkuasa, kata Ketua Polis Perlis Surina Saad.Beliau berkata maklumat sedemikian diperlukan bagi membolehkan pihak polis mengambil tindakan tegas terhadap individu yang masih berdegil dan tidak mematuhi prosedur operasi standard (SOP) Aidilfitri 2021.“Polis Perlis juga akan tingkatkan jumlah keanggotaan dalam memastikan pematuhan SOP serta akan mengambil tindakan tegas terhadap individu di kawasan perumahan…termasuk memperketatkan kawalan di sempadan negeri, stesen bas dan stesen keretapi,” katanya ketika dihubungi hari ini.Surina juga menasihati orang ramai agar mematuhi SOP Aidilfitri yang telah ditetapkan oleh kerajaan dan berada di rumah kecuali mempunyai urusan penting.Menurut beliau kadar pematuhan SOP di Perlis adalah tinggi iaitu 98 peratus dan berharap orang ramai terus mematuhi ketetapan tersebut bagi mengekalkan Perlis sebagai negeri hijau dan seterusnya memutuskan rangkaian jangkitan Covid-19.Mengulas mengenai jumlah kenderaan yang dikesan bertambah di Perlis sejak beberapa hari kebelakangan ini, Surina berkata jumlah kemasukan kenderaan ke negeri itu tidak serius iaitu sekitar 5% berbanding hari biasa.“Peningkatan jumlah kenderaan adalah berpunca daripada ibu bapa yang mengambil anak-anak mereka yang menuntut di institusi pengajian tinggi sekitar negeri ini untuk pulang beraya di samping kemasukan penduduk dari Kedah yang berulang-alik bekerja di Perlis,” katanya.Sementara itu Ketua Polis Daerah Kangar Wari Kiew berkata pihaknya akan melakukan rondaan pematuhan SOP Aidilfitri secara menyeluruh di sekitar Kangar bermula hari ini.“Hari Raya nanti, kita akan ‘all out’ termasuk melakukan rondaan dari rumah ke rumah bagi memastikan orang ramai mematuhi SOP yang telah ditetapkan.“Diharapkan agar orang ramai dapat terus memberi kerjasama dengan polis bagi mencegah penularan wabak Covid-19 di negeri ini,” katanya.


Kes baru meningkat lepasi 6,200 jangkitan

Malaysia merekodkan kes baru sebanyak 6,288 kes menjadikan kes keseluruhan Covid-19 meningkat sebanyak 2,563,153 kes.4,743 pesakit juga direkodkan sembuh, menjadikan jumlah keseluruhan pesakit sembuh sebanyak 2,466,523.Dalam pada itu, kes yang memerlukan rawatan di unit rawatan rapi (ICU) adalah sebanyak 536 kes di mana 440 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 251 kes di mana 172 adalah kes Covid-19.Dari 6,288 kes harian yang dilaporkan pada hari ini, 125 kes (2.0%) adalah daripada Kategori Tiga, Empat, dan Lima, dan 6,163 kes (98.0%) lagi adalah terdiri daripada Kategori Satu dan Dua.


4 lagi mayat mangsa ditemui, angka korban meningkat 30 orang

Pasukan mencari dan menyelamat menemui empat lagi mayat di lokasi tanah runtuh Batang Kali hari ini, hampir seminggu selepas tragedi itu berlaku pagi Jumaat lalu.
Polis berkata mayat pertama ditemui pada 10.30 pagi, sementara tiga lagi ditemui sejurus selepasnya, menjadikan jumlah kematian akibat tanah runtuh meningkat 30 orang.


Bekas jurutera tidak putus asa selepas jadi OKU, berkerusi roda

Seorang bekas jurutera yang menjadi orang kurang upaya (OKU) disebabkan tugasnya tidak berputus asa untuk meneruskan kehidupan dan terus mengejar cita-citanya walaupun kini terpaksa menggunakan kerusi roda untuk bergerak.Walaupun sebelum ini pernah berdepan dengan kekecewaan dan putus asa, Sasitharan Chandran, 53, bangkit kembali.Sasitharan yang sebelum ini menjalani kehidupan normal kini perlu bergantung kepada penggunaan kerusi roda selepas mengalami kemalangan sewaktu bertugas di negara jiran Indonesia.“Pada tahun 2014 saya terjatuh ketika sedang bertugas. Akibat daripada kejadian itu saya mengalami kebas-kebas pada bahagian kaki,” katanya kepada MalaysiaNow.“Lama kelamaan rasa kebas itu semakin teruk sehingga menyebabkan saya mengalami kesukaran untuk berjalan”.Dia berusaha untuk mendapatkan rawatan di berpuluh hospital pakar tempatan, namun semuanya tidak membuahkan hasil kerana doktor tidak mampu mengesan punca Sasitharan tidak lagi mempu berjalan.Selepas gagal di Malaysia, Sasitharan menghabiskan ratusan ribu ringgit untuk mendapatkan rawatan tradisional di Kerala, India dengan harapan dapat berjalan semula.“Mereka kata tiada sebarang perkara serius dan saya akan dapat berjalan secara normal seperti biasa. Tetapi sebelum itu saya perlu membayar RM13,000 untuk seminggu sesi rawatan.“Kemudian mereka meminta saya untuk meneruskan sesi rawatan sehingga tiga bulan. Namun keadaan masih tidak berubah atau menunjukkan sebarang tanda positif,” kata Sasitaharan yang merasa ditipu.Sasitharan menjalani sesi fisioterapi. Dia cacat anggota selepas terjatuh di tempat kerja pada tahun 2014.PenceraianDisebabkan itu, Sasitharan mengalami kemurungan sehingga menyebabkan dirinya berubah kepada seorang pemarah dan sering kali memberontak sehingga rumah tangganya akhirnya musnah akibat penceraian.Dia kemudiannya menjalani rawatan psikiatrik selama enam bulan dan pulang ke kampung halaman di Sungai Petani, Kedah.Selepas itu Sasitharan beralih kepada mendapatkan rawatan tradisional spiritual di kuil mengikut nasihat keluarganya.Semasa menjalani rawatan tradisional, dia dimaklumkan masalahnya berpunca daripada kuasa mistik yang menyebabkan keadaan fizikalnya sekarang.“Mereka mengatakan keadaan saya begini disebabkan terkena buatan orang. Tetapi saya memandang dari sudut positif kerana setiap yang berlaku itu ada sebabnya,” kata Sasitharan.Keadaan fizikalnya yang dahulu dapat berjalan seperti biasa berubah menjadi semakin merosot secara perlahan-lahan sehingga dia perlu bergantung kepada kerusi roda pada tahun 2019.Cabar diri untuk berubahKemudian kehidupan Sasitharan mula menunjukkan sinar apabila dia menyertai program Unit Transformasi Masyarakat India Malaysia (Mitra).Dia kemudian mendapat latihan di Badan Latihan & Hidup Berdikari Malaysia (ILTC) yang bukan hanya memberikan pendedahan mempelajari kemahiran baru tetapi turut meningkatkan motivasi diri.Hasilnya Sasitharan kini bukan sahaja digelar ahli ILTC tetapi turut menjadi sebahagian daripada penceramah motivasi pertubuhan yang terletak di Rawang itu.Sasitharan yang kini sedang mengikuti pengajian dalam jurusan sarjana di Open Universiti berhasrat untuk melanjutkan pengajian hingga ke peringkat ijazah kedoktoran (PhD).“Setelah mendapat latihan di ILTC, saya dapat melihat ada individu yang lebih teruk kecacatan mereka berbanding saya. Pengalaman ini semuanya telah memberi semangat kepada saya untuk memperbaiki diri.“Saya berhasrat untuk melanjutkan pengajian hingga ke peringkat PhD agar dapat melayakkan diri untuk menjadi pensyarah.“Sekiranya tidak berjaya, saya akan terus bersama ILTC dalam usaha melahirkan golongan OKU yang berkemahiran,” katanya.


Lebih 700,000 kanak-kanak terima dos pertama vaksin Covid-19

Sebanyak 708,187 individu atau 19.9% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 mereka melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sejumlah 14,365,114 individu atau 61.1% populasi dewasa di negara ini telah menerima dos penggalak Covid-19 dan seramai 22,946,836 atau 97.5% telah melengkapkan vaksinasi mereka, manakala 23,226,005 atau 98.7% telah menerima sekurang-kurangnya satu dos vaksin.Bagi remaja berusia 12 hingga 17 tahun pula, sejumlah 2,799,784 orang atau 90% daripada populasi itu telah melengkapkan vaksinasi mereka, manakala 2,891,056 atau 92.9% telah menerima sekurang-kurangnya satu dos vaksin.Vaksinasi harian semalam menyaksikan 137,197 dos vaksin diberikan meliputi 47,994 dos pertama, 956 dos kedua dan 88,247 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 66,729,880.Sementara itu, menurut portal GitHub KKM, 46 kes kematian akibat Covid-19 direkodkan semalam dengan Johor dan Kedah melaporkan lapan kes, diikuti Pahang dan Sabah (7), Selangor (6), Perak dan Pulau Pinang (3), Terengganu (2), manakala satu kes direkodkan masing masing di Negeri Sembilan dan Kelantan.


Desakan singkir Zahid berterusan selepas Umno bahagian Pahang sokong Pemuda

Selepas kepiminan Pemuda bahagian dan negeri, Ahmad Zahid Hamidi kini menerima tekanan daripada ketua Umno bahagian untuk melepaskan jawatan presiden parti Melayu itu.Ketua Umno Bahagian Paya Besar Ahmad Tajuddin Sulaiman berkata disebabkan kelemahan kepimpinan Zahid, ahli-ahli Majlis Kerja Tertinggi (MKT) dan ahli-ahli Parlimen parti Melayu itu hilang hala tuju.“Tindak-tanduk ahli MKT dan ahli Parlimen yang tidak terarah mendedahkan Umno kepada kehilangan keyakinan orang Melayu yang sangat diperlukan bagi menghadapi Pilihan Raya Umum ke-15 (PRU15),” katanya dalam satu kenyataan hari ini.“Arah tuju yang tidak jelas berserta lemah ketegasan tindakan membawa kesan kepada daya juang dan kesungguhan 3.6 juta ahli Umno.”Ahmad berkata, kemelut kepimpinan tertinggi Umno berlarutan sejak Barisan Nasional (BN) kalah pada PRU14 dan masih belum dapat diselesaikan.“Kesan langsung pendakwaan salah laku terhadap pimpinan Umno membawa beban berat kebangkitan semula Umno.“Oleh itu, demi bangsa Melayu, Umno, kesetiaan dan kegigihan 3.6 juta ahli parti, Zahid wajar melepaskan tanggungjawab sebagai presiden Umno,” katanya.Sebelum ini, pemimpin Pemuda Umno bahagian di Johor dan Negeri Sembilan menggesa Zahid disingkirkan sebagai presiden parti, langkah dilihat sebagai satu penentangan terhadap kerjasama ahli Parlimen Bagan Datuk itu dengan Presiden PKR Anwar Ibrahim.Selepas itu, Ketua Pemuda Umno Wilayah Persekutuan Mohamed Nizham Abdullah Hamidi pula menggesa parti itu dirombak dan mendesak agar pemilihan dilakukan dengan segera.Pada Oktober tahun lalu, MalaysiaNow mendedahkan Zahid bersama-sama dengan Najib Razak, menulis surat kepada Istana Negara bagi menyokong Anwar menjadi perdana menteri, sekali gus menumbangkan kerajaan Perikatan Nasional yang Umno merupakan sebahagian daripadanya.


PRK DUN Melor di Kelantan ditangguhkan

Pilihan raya kecil (PRK) Dewan Undangan Negeri (DUN) Melor, Kelantan yang sepatutnya diadakan susulan kematian penyandang kerusi itu Md Yusnan Yusof ditangguhkan, kata Setiausaha Suruhanjaya Pilihan Raya (SPR) Ikmalrudin Ishak.“Memandangkan proklamasi darurat yang dikeluarkan oleh Yang di-Pertuan Agong pada 11 Januari 2021 [P.U.(A) 7/2021] dan peruntukan Seksyen 13 Ordinan Darurat (Kuasa-Kuasa Perlu) 2021 berkaitan pilihan raya DUN yang sedang berkuat kuasa maka PRK bagi DUN N.23 Melor, Kelantan ditangguhkan,” katanya dalam kenyataan hari ini.Beliau berkata SPR menerima pemakluman rasmi daripada Speaker DUN Kelantan Abdullah Ya’kub berhubung kekosongan luar jangka kerusi DUN itu, semalam.Perkara 46(5) Bahagian Pertama Undang-Undang Perlembagaan Tubuh Kerajaan Kelantan telah memperuntukkan yang kekosongan sesuatu kerusi DUN Kelantan perlu diisi dalam tempoh 60 hari dari tarikh kekosongan kerusi tersebut.Semalam, Abdullah mengisytiharkan kekosongan kerusi DUN Melor susulan kematian Md Yusnan pada 30 April lepas.Md Yusnan, 53, meninggal dunia di rumahnya di Melor, Kelantan pada 2.28 pagi akibat serangan jantung.Beliau memenangi kerusi DUN Melor bagi dua penggal berturut-turut iaitu pada Pilihan Raya Umum ke-13 dan ke-14.


Permudahkan kemasukan warga asing elak kerugian sektor ekonomi, gesa MPN

Majlis Pemulihan Negara (MPN) hari ini menggesa kerajaan menyegerakan kelulusan permohonan pekerja asing bagi mengatasi kekurangan bekalan tenaga kerja di negara memandangkan Malaysia sudah beralih ke fasa endemik pada 1 April lalu.Pengerusinya, Muhyiddin Yassin berkata MPN mengambil maklum terdapat penurunan ketara jumlah tenaga kerja kira-kira lebih 20% sejak pandemik Covid-19 melanda.Katanya, sehingga 15 Februari tahun ini, kerajaan sudah memberi kebenaran permohonan pengambilan pekerja asing bagi semua sektor.Bagaimanapun, hanya 163 dari 4,561 permohonan pekerja asing yang sudah diproses sehingga kini.Jelasnya, keadaan ini menyebabkan banyak sektor mengalami kerugian  terutamanya dalam sektor perladangan, pembuatan dan perkilangan akibat kekangan tenaga kerja selepas ekonomi dibuka sepenuhnya.“Majlis menggesa supaya disegerakan proses kelulusan bagi permohonan-permohonan pekerja asing dengan mengurangkan karenah birokrasi, mempermudah dan menambah baik proses kelulusan bagi menampung keperluan pekerja oleh industri yang mendesak.“Kalau boleh sebelum akhir tahun ini boleh dipertimbangkan dan diluluskan pengambilan  pekerja asing agar dapat disegerakan,” katanya selepas mempengerusikan mesyuarat MPN di kementerian kewangan, Putrajaya.Atas sebab itu, katanya, sebagai langkah jangka pendek, MPN mengesyorkan supaya kelulusan bersyarat  boleh diberikan kepada permohonan yang sedang diproses untuk menyegerakan bekalan tenaga kerja asing kepada sektor-sektor yang terjejas.Terbaru, Menteri Sumber Manusia M Saravanan memaklumkan Malaysia dijangka menerima kemasukan 500,000 pekerja asing Bangladesh mulai bulan ini.Ia berikutan Malaysia dan Bangladesh memeterai memorandum persefahaman (MoU) pada Disember lalu berhubung pengambilan pekerja negara itu untuk berkhidmat di negara ini berkuat kuasa selama lima tahun hingga Disember 2026.Bagaimanapun, langkah ini dikritik kesatuan sekerja seperti MTUC yang menyatakan kemasukan secara tiba-tiba akan memberi kesan kepada pekerja tempatan dalam menggantikan pekerja asing.Dalam pada itu, Muhyiddin berkata hasil mesyuarat tersebut, MPN mempertimbangkan agar penggunaan aplikasi MySejahtera sebagai alat pengesan kontak rapat dikaji semula bagi menilai keberkesanan aplikasi itu dalam fasa endemik.Bagaimanapun, katanya, melalui taklimat yang diberikan oleh Ketua Pengarah Kesihatan Dr Noor Hisham Abdullah, kementerian kesihatan (KKM) berpendapat aplikasi itu masih perlu digunakan.“Ini memandangkan KKM mengatakan masih perlu kerana ada data-data yang digunakan untuk mengawal penularan Covid-19 dalam negara.“Jadi, kita serahkan kepada kebijaksanaan KKM untuk putuskan sama ada MySejahtera masih atau tak lagi digunakan,” katanya.Sebelum ini, Menteri Kesihatan Khairy Jamaluddin menegaskan penggunaan aplikasi berkenaan bukan bertujuan untuk merekodkan lokasi pengguna, sebaliknya untuk mengesan kontak rapat kes positif Covid-19 bagi tindakan susulan.


PH pertimbang pelawaan sertai MPN, jawatankuasa khas Covid-19

Pakatan Harapan (PH) akan mempertimbangkan pelawaan Perdana Menteri Ismail Sabri Yaakob, untuk blok tersebut menyertai Majlis Pemulihan Negara (MPN) dan Jawatankuasa Khas Menangani Covid-19.Majlis Presiden PH dalam kenyataan bersama hari ini menyatakan, ia penting untuk bersama-sama menangani pandemik Covid-19 dan kemelesetan ekonomi, serta bukan sekadar tangkap muat atau menjadi ‘rubber stamp’ kepada pandangan Kerajaan semata-mata.Dalam ucapan sulung sebagai perdana menteri pada Ahad lalu, Ismail Sabri menawarkan ruang kepada kepimpinan pembangkang untuk menganggotai MPN dan Jawatankuasa Khas Menangani Covid-19.Kenyataan itu juga menyatakan, fokus PH ini adalah untuk menjadi pembangkang yang berkesan dengan mengutarakan kritikan, teguran, syor dan pandangan yang membina dan bertanggungjawab.Pada masa sama, membentangkan cadangan-cadangan alternatif yang bersesuaian kepada dasar-dasar Kerajaan, terutama berkait usaha menangani Covid-19, menghidupkan semula ekonomi, serta menyelamatkan nyawa dan mata pencarian rakyat.


Program vaksinasi Selangor untuk syarikat korporat masih belum dilaksanakan

Syarikat-syarikat swasta di Selangor masih belum menerima tarikh janji temu meskipun sudah mendaftar program vaksinasi Covid-19 Selgate di bawah kerajaan negeri, sebulan selepas inisiatif bayar-sendiri itu dilancarkan.MalaysiaNow difahamkan program tersebut masih belum dilaksanakan sementara waktu bagi menunggu persetujuan daripada kerajaan negeri.Program itu menyasarkan 2.5 juta dos vaksin di menerusi inisiatif syarikat milik kerajaan negeri, Selgate Corporation Sdn Bhd.Beberapa majikan yang mendaftar dengan program itu beberapa hari selepas diumumkan pada Mei berkata, mereka hanya menerima maklum balas emel mengesahkan resit maklumat mereka.Ketika dihubungi, seorang jurucakap berkata program tersebut masih belum berjalan.“Sudah dua minggu saya menunggu sebut harga yang dijanjikan,” menurut seorang pegawai sumber manusia di sebuah firma swasta di Shah Alam.Dia berkata, syarikatnya berkemungkinan membatalkan rancangan vaksinasi kakitangan mereka di bawah inisiatif Selgate, memandangkan ramai menerima janji temu vaksinasi menerusi MySejahtera dalam masa beberapa hari.Bulan lepas, kerajaan Selangor berkata ia mendapatkan 2.5 juta dos vaksin Covid-19 menerusi Selgate Corporation.Syarikat-syarikat yang berminat memohon diberitahu untuk mendaftar di laman web SELangkah Vax, berserta maklumat kakitangan masing-masing.Mereka juga diberitahu untuk membayar separuh daripada jumlah deposit bagi mengesahkan tempahan, dengan bakinya dibayar dua minggu sebelum tarikh vaksinasi.MalaysiaNow sudah menghubungi pengerusi jawatankuasa tetap Kesihatan Awam, Perpaduan, Pembangunan Wanita, Dr Siti Mariah Mahmud namun masih belum menerima sebarang jawapan.


Kes harian Covid-19 menurun bawah 7,000

Malaysia merekodkan kes baru sebanyak 6,709 menjadikan kes keseluruhan Covid-19 meningkat sebanyak 2,346,303 kes.10,833 pesakit juga direkodkan sembuh, menjadikan jumlah keseluruhan pesakit sembuh sebanyak 2,206,503.Dalam pada itu, kes yang memerlukan rawatan di unit rawatan rapi (ICU) adalah sebanyak 762 kes di mana 60 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 398 kes di mana 298 adalah kes Covid-19.Dari 6,709 kes harian yang dilaporkan pada hari ini, 144 kes (2.1%) adalah daripada Kategori Tiga, Empat, dan Lima, dan 7,565 kes (97.9%) lagi adalah terdiri daripada Kategori Satu dan Dua.


PAS gesa pihak berkuasa ambil tindakan terhadap kelab malam anjur persembahan ‘Thai Hot Guy’

PAS menggesa pihak berkuasa tempatan bertindak tegas terhadap sebuah kelab malam menjelang pembukaannya minggu depan yang menampilkan persembahan sekumpulan lelaki berbadan sasa dari Thailand yang berpakaian dalam wanita, dikenali sebagai Thai Hot Guy, sambil menyifatkan acara itu bukan sahaja tidak sensitif dengan bulan Ramadan tetapi juga "tidak bermoral dan menjijikkan".
Setiausaha Agung PAS Takiyuddin Hassan dalam satu kenyataan turut mempersoalkan tindakan Privacy Club Tun Razak, sebuah kelab malam di Jalan Tun Razak, berhubung penggunaan nama bekas perdana menteri itu.
“Perbuatan itu sangat tidak sensitif mahupun bertanggungjawab, malah menghina nama baik pemimpin negara,” katanya, sambil menambah pihak berkuasa tidak sepatutnya meluluskan sebarang nama yang dipilih oleh individu dan perniagaan.
Menurut catatan Facebook kelab malam itu terdapat 250 tempat disediakan kepada pengunjung sempena pembukaan rasminya pada 30 Mac.
"Tidak perlu pergi ke Thailand kali ini kerana mereka akan datang ke Malaysia... dikelilingi oleh sekumpulan lelaki kacak dengan baju tidur yang sangat seksi," menurut salah satu catatan di Facebook dalam bahasa Cina.
Takiyuddin berkata, acara itu bukan sahaja bertentangan dengan budaya tempatan dan tidak sensitif dengan kedudukan Islam sebagai agama rasmi Persekutuan apatah lagi ia diadakan pada bulan Ramadan.
Beliau berkata acara itu menggalakkan "budaya hedonistik, lucah dan seks bebas".
Selain itu, ia juga tidak mendukung cita-cita negara untuk mewujudkan masyarakat yang bermoral, berakhlak mulia, peka dan menyumbang kepada kesejahteraan bersama.
“Kebebasan individu atau ekonomi tidak boleh sama sekali dijadikan alasan untuk membenarkan atau melakukan perbuatan dan kecenderungan negatif seperti ini,” tambahnya.


400,000 orang dijangka guna laluan darat Malaysia-Singapura

Hampir 400,000 orang dijangka menggunakan laluan darat antara Malaysia dan Singapura melalui Tambak Johor dan Linkedua, pada minggu pertama pembukaan semula sempadan negara bermula Jumaat ini.Menteri Besar Johor Onn Hafiz Ghazi berkata kesemua kaunter di Kompleks Imigresen, Kastam dan Kuarantin (CIQ) iaitu di Kompleks Sultan Abu Bakar (KSAB), dan Bangunan Sultan Iskandar di Johor Bahru akan beroperasi sepenuhnya, bagi mengelakkan berlakunya kesesakan.“Ketika prapandemik, hampir 400,000 pengguna masuk dan keluar setiap hari, jadi 400,000 orang ini kita jangkakan untuk tujuh hari sekurang-kurangnya dari 1 hingga 7 April. Semua kaunter akan dibuka dan beroperasi 100% di kedua-dua CIQ, mereka juga telah membuat segala persediaan tersebut.“Jabatan Penerangan Johor juga akan menyediakan infografik yang akan dipaparkan di sosial media, supaya pengembara tahu apa prosedur operasi standard (SOP) dan keperluan, paling penting mereka perlu muat turun aplikasi MySejahtera sebelum masuk ke Malaysia,” katanya pada sidang media selepas meninjau “dry run” pembukaan semula sempadan di Kompleks CIQ KSAB semalam.Onn berkata hampir 2,700 pegawai dan anggota daripada pelbagai jabatan dan agensi termasuk Jabatan Imigresen Malaysia, Jabatan Kastam, polis, Jabatan Pengangkutan Jalan dan Jabatan Kesihatan Negeri, akan bertugas 24 jam di kedua-dua CIQ berkenaan mulai 1 April ini.Beliau berkata Tunku Mahkota Johor Tunku Ismail Sultan Ibrahim turut berkenan supaya 130 sukarelawan Southern Volunteers, ditempatkan di kedua-dua CIQ tersebut untuk membantu rakyat Malaysia dan pengembara sekali gus memudahkan urusan mereka nanti.Berhubung pengecualian bayaran tol tujuh hari mulai Jumaat ini di kedua-dua CIQ itu, beliau mengucapkan terima kasih kepada Perdana Menteri Ismail Sabri Yaakob, atas pengumuman berkenaan sekali gus mempertimbangkan dengan baik permohonan kerajaan negeri suarakan sebelum ini, selaras dengan pendekatan memudah cara perjalanan rentas sempadan dengan Singapura.Beliau juga merakamkan penghargaan kepada Menteri Kewangan Tengku Zafrul Aziz dan Menteri Kerja Raya Fadillah Yusof, kerana turut membantu selain kepada menteri pengangkutan yang bersetuju dengan permohonan kerajaan negeri untuk memberi pengecualian caj jalan sebanyak RM20 bagi tempoh seminggu, iaitu bermula 1 hingga 7 April.“Keputusan ini pastinya mampu melancarkan perkhidmatan dan aliran trafik semasa proses masuk ke Malaysia di kedua-dua CIQ, dan pemilik kenderaan tidak perlu berhenti untuk urusan bayaran dan menambah nilai kad Touch ‘n Go mereka untuk tempoh satu minggu,” katanya.Sementara itu, Wee berkata pengecualian bayaran tol tujuh hari mulai Jumaat ini di kedua-dua CIQ berkenaan, mampu meleraikan masalah kesesakan di kedua-dua pintu masuk sempadan darat, berikutan jumlah kenderaan yang dijangka bertambah terutamanya untuk menyambut awal Ramadan.Beliau berkata setakat ini, sebanyak 191,263 kenderaan dari Singapura sudah mendaftar untuk memasang tag Identifikasi Frekuensi Radio (RFID) Permit Kemasukan Kenderaan (VEP) pada kenderaan masing-masing, dan daripada jumlah itu, 65,263 pemilik sudah menerima tag tersebut.Pada 25 Mac lepas, perdana menteri Malaysia dan Perdana Menteri Singapura Lee Hsien Loong, menerusi kenyataan bersama memaklumkan, kedua-dua negara bersetuju untuk membuka sepenuhnya sempadan darat bagi pengembara yang telah lengkap vaksinasi mulai 1 April, selaras dengan fasa peralihan ke endemik.Malaysia dan Singapura juga akan membenarkan pengembara yang telah lengkap vaksinasi untuk merentas sempadan darat tanpa perlu menjalani kuarantin atau melaksanakan ujian Covid-19, termasuk ujian prapelepasan dan semasa ketibaan.


Ahli ekonomi jelaskan siapa bakal terbeban jika OPR dinaikkan

Orang ramai boleh menjangkakan peningkatan kos pinjaman susulan jangkaan kenaikan kadar dasar semalaman (OPR) oleh Bank Negara Malaysia (BNM) dalam masa terdekat, kata beberapa penganalisis ekonomi.
Mereka berkata, peningkatan ini dijangka akan memberi kesan serba sedikit terutamanya kepada golongan pendapatan rendah (B40) dan pendapatan sederhana (M40) apabila bayaran ansuran pinjaman bank terutama pinjaman rumah akan menyaksikan kenaikan.
Namun begitu, pakar ekonomi, Barjoyai Badai berkata, kenaikan ini masih boleh dihadapi peminjam golongan itu memandangkan kadar OPR pada masa ini iaitu 2.25% masih rendah berbanding paras yang dicatatkan pada 2019 iaitu 3.25%.
Pada 7 Julai 2020 ketika negara sedang menghadapi ancaman penularan Covid-19, BNM menurunkan kadar OPR ke paras 1.75% iaitu paras terendah direkodkan dalam sejarah dan ia kekal sehingga  11 Mei 2022 apabila kadar itu dinaikkan sebanyak 25 mata asas atau 0.25% kepada 2.00% sebelum dinaikkan sekali lagi pada 6 Julai lalu kepada 2.25%.
Barjoyai berkata, ramai dalam kalangan ahli ekonomi juga menjangkakan kenaikan OPR dalam masa terdekat sebagai strategi BNM menangani inflasi seiring dengan pertumbuhan ekonomi negara yang semakin pulih menuju ke arah prestasi yang lebih kukuh.
Beliau juga menjangkakan OPR akan dinaikkan sebanyak tiga kali pada masa hadapan.
"Sekarang keadaan ekonomi semakin baik dan apabila ekonomi meningkat, kecairan (tunai) dalam pasaran akan bertambah dan jika ia tidak terkawal, ini akan menyebabkan inflasi secara meluas," katanya kepada MalaysiaNow
"Sebab itu, bank pusat akan guna instrumen monetari untuk menyedut kecairan dari pasaran untuk mengurangkan tekanan permintaan."
Dalam pada itu, ramai turut mempersoalkan keputusan BNM menaikkan kadar OPR meskipun Malaysia mencatatkan kadar inflasi antara terendah di dunia iaitu pada kadar 2.8%, namun Menteri di Jabatan Perdana Menteri (Ekonomi), Mustapha Mohamed pada 27 Jun lalu menjelaskan kadar inflasi Malaysia berada di paras itu disebabkan unjuran subsidi sehingga RM80 bilion oleh kerajaan bagi menstabilkan harga barang.
Menurutnya, langkah ini juga bagi mengelak kadar inflasi melonjak sehingga 11.4%.
Ahmed Razman Abdul Latiff dari Putra Business School, berkata tekanan harga barangan dijangka akan berterusan untuk tempoh beberapa bulan akan datang disebabkan beberapa faktor termasuk krisis antara Ukraine dan Rusia yang masih berterusan selain penamatan sekatan pergerakan di China yang akan mendorong kebangkitan ekonomi negara itu.
"Jadi saya lihat ini antara faktor yang akan memberi tekanan terhadap barangan tempatan dan menyebabkan keperluan menaikkan lagi OPR," katanya ketika dihubungi MalaysiaNow.
"Disebabkan paras OPR masih rendah berbanding 2019, masih ada ruang untuk kenaikan lagi."
Menjelaskan impak positif dan negatif bagi kenaikan OPR, Razman berkata, ia akan menyebabkan kos pembiayaan meningkat manakala perbelanjaan individu dan perniagaan akan berkurangan, malah menggalakkan lagi penyimpanan dalam bank ekoran kadar faedah bulanan yang lebih tinggi.
Katanya, apabila berlaku kurang perbelanjaan, permintaan terhadap barangan akan menyusut dan keadaan boleh mendorong penurunan harga barangan.
"Pada masa sama, jika kenaikan OPR dilaksanakan secara berterusan dan mencatatkan peningkatan mendadak, ia boleh menyebabkan rakyat terbeban dengan komitmen bulanan yang lebih tinggi.
"Antara yang paling terkesan mereka yang membuat pinjaman rumah disebabkan kadar yang berubah. Pinjaman kereta tidak terkesan," tambah beliau.
Sebagai contoh, Barjoyai menjelaskan, apabila kadar faedah meningkat 25 mata asas, ansuran bagi pinjaman RM200,000 akan meningkat sebanyak RM60 sebulan.
Justeru, peningkatan OPR yang telah berlaku sebanyak dua kali pada Mei lalu dan Julai menyebabkan bayaran ansuran meningkat sebanyak RM120.
"Namun begitu, ada cara untuk mengelakkan kenaikan ini.
"Jika peminjam membuat pinjaman rumah melalui sistem kewangan Islam, ia dapat mengelakkan kenaikan apabila sistem ini akan kunci pada satu kadar yang telah ditetapkan semasa pinjaman dibuat," kata beliau.
Ditanya sama ada kenaikan OPR akan memberi sebarang impak terhadap harga rumah atau sewa, Barjoyai menjelaskan lebih menjurus ke arah faktor permintaan dan penawaran.
"Apabila permintaan menurun, harga rumah dan sewa akan turun.
"Jika pemilik rumah menaikkan kadar sewa, sudah tentu penyewa akan keluar. Begitu juga dengan harga rumah, apabila ia meningkat, pembeli mungkin tak jadi beli," katanya.